url: =Thautawi kipawlna pen phuat ziauziau theih hilo :: ZOMI DAILY\nposted on 21 April 2021 at 2:11 pm Lomkholna: News, Politics, Thangboi, Zomi\nThautawi kipawlna pen biakna pawlpi phuat dan a phuat ziauziau theih hilo hi. Sumpi leh sehsuah kidonna mun hilo hi. Leitung ah Zogam ah thau tamman pen hi.\nEi’ bawltheih pen huihthau leh Zothau hipan hi. Tuate tawh lah kuamah kineh ngam ding hisamlo hi. Galkap khat neih theihna ding in atawmpen kawlsum teng 100 bei hi. Galkap asuah khit teh “Huih nadik inla tua tawh na nungta mai o” ci a nusiat theih ziau hilo hi.\nBulphuhna ding mun (base) kisam hi. Kikapna om leh aliam abai omthei hamtang ahih man in tuate koi ah puak ding cih zong bul kician ih neih kei leh vaisah mahmah hi.\nKhatvei kikap in ih zawh nak leh amanziau hi peuhmah lo hi. Anunggu tampi omthei lai hi. Kawl galkapte bang in cikziatna themcik zong neilo in a upmawh teng uh aphialmang den uh ahi hi. Khuazang in ahaltum uh tam mahmah hi. Numeite buangawp lai den uh hi.\nThautawi vai pen thutam mahmah hi. Thautawi hoihlo cihna hi hetlo a zangkhai ngaihsut ziauziau theih ahihlohna thu tawm ih gennopna hizaw hi. Minam thautawite khempeuh in “Naypyitaw lading in kawl teng vatmai ding” cih ngaihsutna anei khat zong omlo hi.\nThautawina bulpi pen “Ong ki simmawh lohna ding leh ei leh ei kidalna ding” cih hizaw hi. Tua teh ih thugen Ong ki thulak ding deihna ahi hi. Naupang khat tawh ih kitot laitak akhut ah hiam (temta ?) khat atawi lam mu leng ih hopih dan ki lamdangzo veve hi.\nSen Gam phutkhia Mao Tse Tung in: “Political power grows out of the barrel of a gun ( 枪杆子里面出政权; pinyin: Qiānggǎn zi lǐmiàn chū zhèngquán)” Naci hiau hi. “Thuneihna pen thaumuk pan khangkhia hi’ ci hi. Tulaitak a Zakhai galkap mangpa in: “Strength is the solution” အင္အားကအ‌ေျဖပဲ ci hi. “Thahat leng deih kingah” acihna in kasang hi.\n(Kuamah na kisuang zel kei vo maw. Kuamah kawkna hi zenzen lo ahi) Lungdam, Mung Laan Thang (Tawmvei, Yangon)\nPrevious: Covid-19 Vaccine tawh kisai atheih huai thu pawlkhat\nNext: Lunglut huai mahmah ~ Pu Thangboi


timestamp: atn

url: =Italy khuasung ah datsi pua mawtawkhat puakkham, mi 2 si, 60 val liam :: ZOMI DAILY\nposted on 7 August 2018 at 2:09 pm Lomkholna: Italy, News, Sawltak, World\nItaly gamsung ah datsi puakna mawtaw “Tanker Truck” khat Monday ni in puakkham ahih manin, mi 2 in sihlawhkhin a, adangzong mi 60 valbang liamgawp uh cih AFP pan kiza hi. Italy, Bologna City sung aom mawtaw tampi atai ziahziahdetna “busy motorway” tungah apuakkham ahihi.\nBorgo Panigale Area sungah zingsanglam in apuakkham hi a, hih apuakkhapna munleh Bologna Airport zong kinai mahmah hi.\nTanker Truck apuakkhap ciangin lamzikpi tungah akidawh Flyover zong pawlkhat kicim in, lampi zong pawlkhat kisia hi. Datsi puakna apuakkham himawk ahih manin, meikuang leh meikhu huaisia mahmah hi.\nHih Tanker apuakkhap laitak akizaihkha Video Clip zong Italian Police te’n khahkhia uhhi. Tua Video Clip sungah Tanker in amai ah apai Lorry khat taihsukkha in, tua ataihkhitphet in meikuangpah zaizai hi. Tuakhit ciangin anung panin Lorry khatmah in meikuang ziahziah Tanker pen taihsukbeh leuleu hi.\nTuaciangin lamzikpi tungah mawtaw khempeuh khawlpah ngeingai uhhi. Tua mawtawpi 3 tepen meikuang leh meikhu tawh kituamcip a, hoihtakzong kimuthei nawnlo hi. Hih Tanker puakkhampen huaisia mahmah in, meikhu pen Bologna City khuabup phial in ki galmuhthei hi.\nVideo: At least two people were killed and more than 60 others injured on Monday (Aug 6) when a tanker truck crashed into a lorry and exploded, sending a fireball across a busy motorway in the northern Italian city of Bologna. The blast, which occurred in the early afternoon in the Borgo Panigale area, close to Bologna airport, caused a partial collapse of the flyover, where the explosion took place, onto another road below, filling the scene with flames and black smoke.\nHih buaina apianlaitak in Flyover nuai ah a awkcip Marco Rosadini kici in agenkhiatna ah Tanker apuakkhap laitak in ageinai ah ka omkha a, agingpen ngaihlua mahmah hi. Tua apuakkhap khitciangin ageinai aom Restaurant khatzong kicimliang hi. Apualam ka dakkhiat ciangin meikuang pampam vive ka galmuh hi ci’n genkhia hi.\nTua meikuang pen Firefighter te’nzong nai 2 sungbang phelhkhop in buaipih mahmah uhhi. Meikuang pen Tanker ii ageinai mawtaw Parking akikoih te lawhphei sawnsawn hi. Firefighter te’n meikuang aphelh theihkhit uhciangin meikuang lakah khatpeuh aomkha hiam ci’n zongtheipan uhhi.\nItalian Fire Service te genkhiatna ah asi pen ki behlapthei khading hi. Aliam atamzaw pen meikanggawp cihbang vive hi a, Police leh Firefighter tezong aliam pawlkhat om uhhi.\nMore: Video: Datsi puakna Oil Tanker mawtawpi khatin mikhat gawikha\nTanker apuakkhap ciangin ageinai aom Glass tezong puakkham in, athemnen alengkhia te’n adenkhak aliamzong pawlkhat om uhhi. Police Officer khatin agenkhiatna ah Tanker apuakkhap ciangin meikuanggawp in salua mahmah ahih manin, lamzik pawlkhatzong kicim hi ci’n genkhia hi. Sawltak #zomidaily\nPrevious: Gam leh minam khantohna dingin a kisam thu laigil ~ Khup Lian Thang\nNext: Hong kipiakbeh ding


url: =ZBCA Khawmpi 7 veina ~ Thang Van Lian :: ZOMI DAILY\nposted on 23 July 2019 at 5:27 pm Lomkholna: Biakna, News, Thangvanlian\nAmerica gam a om Zomi biakna bulphuh kipawlnate lakah a lian pen khat ahi ZBCA kumcin khawmpi 7 veina pen Zomi Agape Church, (Sia Huampite) te inteekna tawh Dallas khuapi, Texas ah July 19 – 21, 2019 sung teng nuamtak kizang thei hi. Kei mimal ading leh ka Pawlpi uh Zomi Laizom Christian Church, Atlanta te adingin khat vei ka kihelna uh hi a, mi 35 ka kihel thei uh hi. Thangah huai leh lawp huai sa mahmah tek ung. Tutung khawmpi pai khempeuh mipi 1100 pha, ci-in makaiten gen uh hi.\nMakaipite, Praise makaite, tumging tumte, media te leh innteekte kipiakzawhnate leh mipite omdan kilawm mahmahte etteh taak, lungdam huai leh thangah huai sa mahmah ing. Zogam pan US ah i puak, ngeina hoih lo – hun man lo, thugen nuam tam lua leh gen nop hau lua, nin pheng paih, thungai mel lo kihoho, phone khoih khoih… cihte bel a khangto gam a teeng ihih tawh kizui-in damdamin hong beibei lel ding ahi hi.\nKhawmpi pan ka phawk khak pak theih huai leh thangah huai ka sak teng anuai abangin hong hawmsawn nuam ing. Hihte pen Sia Pau Khai, GS-ZBCA in zg mipi zakin a taangko sa ahih manin makaiten zadah lo dingin lamen ing.\n1. ZBCA pen Pawlpi 44 te kipawl khopna hi-in Baptist World Alliance, Christian Churches Together, North American Baptist Conference cihte ah full member hi a, USA gam Zomi biakna kipawlna ah a pawlcing pen leh nasepna ah zong a tangzai pen khat hi.\n2. Gampua pan zin zahtak ulian leh lasiam tampite in hong uap thei uh hi: Lasiam JK Kam (Norway), Lasiam Esther Sian (Australia), Lasiam Rody Zaliensing (India) te; Lasiam Stephend Mang (Myanmar) te akipan Khanglui khangthak lasiam tampite; Myanmar ulian Pi Dr. Anna (Vice President 2, Pu Van Thio’ angkawi), Pi Cing Ngaih Mang (MP); Gamsung pan Pu Go Sawm Khup, Board Chairman, ZIUSA leh Myanmar gam biakna lam pan Rev. Tuan Khan Mung, President (ZBCM), Rev. Langh Za Kap, GS (ZBCM), Rev. Dr. Ciin Sian Khai, Vice Principal, ZTS te leh BWA pan Dr. Phillips cih bangin khual le tual pan sangkahte leh ulian tuamtuamte in khawmpi hong uap thei uh hi.\n3. Tutung khawmpi ah Pawlpi 5 ciapteh thakna leh Partnership neihpih Pawlpi 3 kiciamteh thak a, Pastor 8 ordination kipia-in MC mi 8 kiciamteh thak hi. Tuate lakah kei zong khat in hong ciamteh uh a, ordination ngahsa ka hihna zong hong kipsak uh hi.\n4. ZBCA Khawmpi A 8 Veina pen Zomi Baptist Church, Portland, Oregon State te innteekna tawh July 31 – August 2, 2020 sung teng kinei ding hi.\n5. ZBCA gamsung local Pawlpite in Pastor pension dingin tualsung Pawlpi hatna zui-in 3% – 5% peuhmah Pension fund a kholsak ding kithukim hi. Tua banah GP Fund 10 % , family allowance leh house rent zong local Pawlpite in hanciam a ngaihsutsak ciat dingin kithukim hi.\n6. ZBCA min tawh USA ah Lai Siangtho sang – Zomi Christian Theological Seminary kihong ding a, gampua pan sangkah ding mi saptheihna I-20 issue theihna ding kumpi phalna kihanciam ding hi.\n7. Kum 2020 ciangin ZBCA gamsung a om Pastor 50 valte in amau ip sung sawkin leitungbup mun tuamtuam a om Zomi Pastor/zi meigongte phawkna leh itna letsong pia khia ding uh a, a kisam bangin ZBCA in zong vai dinpih ding hi.\n8. ZCLS innteekna tawh ZBCA in main sponsor semin 2020 March kha sungin Kawlpi ah biakna/leitung lam Zomi makai muan leh suan kigawm mi 1000 kimuh khopna lianpi khat kinei ding hi.\n9. Baptist World Alliance Congress Khawmpi pen Rio de Janeiro, Brazil ah July kha tawpna ah kibawl ding a, ZBCA min tawh mi 200 peuhmah pai zawh ding kigeel hi. Zomi min tawh ‘ngeina lam’ lak dingin ZBCM – Tulsa te gambup in kiseh hi. Nidangin BWA Khawmpi mipi a tam ciangin mi 200,000 bang kipha a, 2020 pen Youth zong kigawm ding ahih manin mipi tulzanih val pha dingin kilamen hi.\n10. Kum sim sangnaupang 16,000 val bang a om denna Baylor University, Texas tawh pang khawmin Zogam ah pilsinna lam nasepna lianpi pen 2020 pan kipan thei ta ding.\n11. ZBCA hanciampihna tawh ZBCM in APBF leh BWA ah full member hihna ngah banah mailamah India gam a om member tul sawmguk bang a nei EBC, Mizoram a om ZBC leh Kawlgam a om biaknate tawh pang khawmin nasep ding maban limci tampi tak nei hi.\n12. ZBCA gamsung ah biakinn pankhopna fund kumsimin kinei a, Pawlpi khat ciangin $ 2000.00 tawh kilawmin kumsim kipang khawm ahih manin Pawlpi khat tungah biakinn huhna $ 80000.00 bang tawh kumsim akihuh zo suak hi.\n13. Zomi khangthakte thapiakna khat ahi Myanmar gam tan 10 All Distinction ngah Zomi sangnaupang pil tungtuangte pahtawina mi khat Ks. 1,000,000.00 (MMK One Million) ta a kipia pen mi 40 val tungah kipia khin a, mailamah zong kizom toto lai ding hi. Thang Van Lian\nPrevious: Naupaai nupite banghang hehbaih hiam? ~ Hau Lun\nNext: London Oxford University pan ZCD te hong kikan


url: =ZSS 8: Pasian leh A Thuciam - Zomi Adventist Innkuan\nTukaalsung simding: Neh. 10: 1-29; Gen. 4: 8- 19; Heb. 13: 20; Joshua 24; Neh. 10: 30- 39; Heb. 8: 1- 17.\nKamngah: “Hih thute khempeuh hangin akip thuciam khat bawlin, lai in kagelh uh a, ka uliante uh, ka Levi mite uhleh ka siampite unzong, tualai tungah aminuh gelh uhhi; Pasian biakinn kinlo in I omkei ding uhhi.” (Neh.9:38; 10:39).\nLai Siangtho in “thuciam” a cihcih bang aci nuam hiam? Abaih penpen in gen leng, Pasian in amite tawh kilemna thuciam bawl hi ziau hi. “Note in kamite nahi uh a, Keimah note Pasian ka hihi” hongci hi.Tanglai in mipite leh makaite kikaalah kilemna thuciamna bawl ngiatngiat uhhi. Hih thuciamte in langnih tuak adingin a manpha mahmah hi. Makai te’n mipi dawm mahmah ding, khit ciang in, mipi lampan zong makaite tungah phiangsiah pia ding hi.\nPasian tawh thuciamna pen tuabang hizawlo leuleu hi. Pasian in bang mahmah ngen hetlo a, mihingte’n thumaan zokei phial mahleh zong, Amah thumaan denden tawntung hi. Thupha leh samsiatna bekmah koihsak a, haksatna khat peuhpeuh a tuakuh ciangin, thuciam palsat ahihlamuh kiphawk pan uhhi.\nPasianin, mawhnei mite tawh akizop theih nadingin, thuciam hongpia ahih manin thupi hi. Mipite’n zong Pasian tungah ki-aapnopna aneih leh neihloh hong lak hi. Gen. 1 leh 2 sung piansakna tangthu in, Pasian leh mimasa tegel, amau gel kikal kizopna kisia cih hong lak hi. Mawhna honglut ciangin kizopna khempeuh kitat mang hi. Mawhna in piansakna a suksiat banah sihna zong hong piangsak lai hi.\nCain in siatna ateel ciangin (Gen. 4: 8-19), Adam khang simna pen, thumaan a teel Seth (Gen. 5: 3-24) tungah hong tu hi. Cain khangpen Adam pan khang sagihna Lamech hundong picing mahmah in, Lamech in zi tampi neih hongphuang (Gen. 4: 17- 19) hi. Cain suanleh khakte lak ah gitlohna leh langdona lian mahmah ahih manin, thumaan Seth suan leh khak adingin lauhuai mahmah hi. Seth suanleh khak Adam pan khang sagihna pen “Pasian tawh a tonkhawm” vantungah laktohpa Enoch (Gen. 5: 24) a hihi.\nLeitungin Pasian a pom sangin, siatna pomzawtham ahih manun, gumpa hong piantheih na’ng innkuan khat zong omlo dektak phialin, mite’n siatna teelzaw uh a, thumaanmi tawmpha mahmah hi. Tua ciangin Pasian in tuiciin tungsak in susia hi. Tuiciin zong piansak sate suksiatna mah ahih hang, Pasian bawlsa mihing suksiat teng a susiakik hibek hi (Gen. 6: 11- 13).\nThuciam Khatna -Adam (Gen. 1- 3)\nThuciam Nihna -Noah (Gen. 6- 9)\nThuciam Thumna -Abraham (Gen.12:1-3)\nThuciam Liina -Sinai Thuciam (Ex.19 – 24)\nThuciam Ngana -Phinehas (Gam. 25:10-13)\nGen. 9: 16; 17: 7; Isa. 55: 3; Heb. 13: 20 cihte simkaak in. Tawntung thuciam acihteh akhiatna bang hiam?\nLai Siangtho sungah “tawntung thuciam” sawmleh gukvei omhi. Tuate lakpan sawmleh thumvei tepen, Abraham, Sinai ah Israelte leh David tawh kisai thuciamte ahi hi. Tua thuciamte khatsim in akiciam ngiatngiat ahihhang, tawntung thuciam ahi hi. Gen. 3: 15 sungah lungdamthu hong pulakkhia a, Lai Siangtho in zong pulak suksuk in, tawntung thuciam mah hong suak hi. Tua thuciamte khatsimin, ki itna thuciam hi a, gupkhiatna geelna sungah kitelphadiak mahmah hi. Thuciam lui leh a thakte gelsungah thuciamnate akibang ahi hi.\nSianthona: “Amaute sungah ka thukham kakoih dinga, amaute’ lungtang tungah kagelh dinghi” (Jer. 31: 33; Heb. 8: 10 simkaak in).\nLeptuahna: “Amaute Pasian kahi ding a, amaute in keima mite ahi ding uhhi” (Jer. 31: 33 leh Heb. 8: 10).\nMission nasep: “Kuamah in midangte leh a sanggamte kiangah ‘Topa thei un’ ci in akihilh nawnkei dinghi. Amaute a lianpen panin aneupen dongin kei hongthei ding uhhi” (Jer. 31: 34 leh Heb. 8: 11).\nSiansuahna: “Amau khialhna te ka maisak ding a, amawhnate zong phawkin kanei nawnkei dinghi” (Jer. 31: 34 leh Heb. 8: 12).\nLai Siangtho siamte in, Hittites tetawh thuciam bawlna tungtawnin, thuciam bawldaan teltuak phadiak uhhi. Minam khat peuhpeuh amau’ ngeina tungtawnin a teltheih dingun Pasian in hopih hi ci uhhi.\nIsraelte tawh abawl thuciamte sungah: thumasa (Pasian kua cih theihna), a khang tangthu (akizopna masate), thuciam ding thuteng; thupha leh samsiatna; teci te, theihpih na cihbangin kihelsuk diudeu hi. Mihingte’n atheihtel mahmah thute mah zangin, Pasian in kizopna hong bawl hi. Thuhilhkikna laibu in thuciamna vive hi a, Pasian in amite tawh kizopna thak a bawlpihnaahi hi.\nTua thuciamna sungah: 1. Thu masa (Deut. 1: 1-5), 2. Khang Tangthu (Deut. 1:6 – 4:43); 3. Thuciam dingteng hilhcianna (Deut. 4: 44 – 26:19); 4. Thupha leh Samsiatna (Deut. 27-30); 5. Teci te (Deut. 30:19); 6. Vaihawmna tuam vilvel (Deut. 31: 9- 13).\nJoshua 24: 15 simin. Eite zatpah theihding bang thukhun namu hiam?\nNehemiah 10: 30- 39simin. Thuciam a bawlphat lai in Israel mite’n bangthu 4 teng kamciam uhhiam?\nMi namdang tawh kitengzau lo ding (milim biakna lam hongtun thei)\nSabbath ni hoihtak siangthosak ding (inn nasep semlo ding)\nMizawng cimawhte khualna in leiba maisak kum leh Sabbath kum hoihtak zang ding.\nSum leh paai, tha leh ngal, anpal, ta masa, gah masa leh sawm a khat tawh Biakinnpi panpih ding.\n“Khentatna diktak naneih nakleh, nanuntak buppi hong kikhel ding hi. Na lungsim Khazih pumpiak lecin, a sangzaw vangliatna nang a hiding hi. Tua vangliatna in nang hong dingkipsak ding a, Pasian tungah a tawntung ki aap lecin nuntakna thak, upna nungta nanei ding hi” EGWhite, Steps to Christ, laimai 48.\nHihte nangah theihna ding panin, bangin, Nang, hong kaiton hiam?\nBiakinnpi awlmawh dingin Israelte’n kamciam pia uhhi. Mitawmno khat hi uha, siahpiak zong han mahmah kawmkal ah, a neih zahzah sungpan, thum a khat peuhmah biakinnpi nasepna dingin piak ding thukim uhhi. Kidon man hilozaw, thukham ombang in, akisam zah sang tamzaw piaktuak cih mu uhhi. Kipawlkhop nalo tawh tua biakinnpi nasepna tangtung zolo ding cih thei uh a, biaknatau tungah meikuang sak tawntung dingin, innkuanzui in kiseh uhhi.\nBiakinnpi hoihtakin na asep ciangin, tuuno khat gawhna tawh aminam buppi’ mawhnakhempeuh sawp-siangna in, khalam thathak ngahsak den uhhi. Singlam-tehtungah Zeisu hong sihna zong tuamah ahihi (Rom. 5:5-10). Kumkhat in khatvei ta Mawh Thoih Ni omzel ahih manin, Pasianin, siatnapan suahtak na’ng lampi gelsak ahihlam phawkthei uhhi. Biakinnpi zeh leh nasep khempeuhin, gupkhiatna geelna khempeuh limpua hi a, zaikhialua mahmah ahih manin, Pasianin gupkhiat nading a geeldaante khempeuh a zaizaw in hong musak hi.\n“Zeisu in mawhneite a honkhia dingin leitungah hongpai hi cih thumaan hi a, a uphuai a sanhuai thumaan ahi hi. Keimah zong tua mawhnei te lakah a mawhphabel ka hihi” (1Tim. 1: 15). Paul in bang lametna nei naci a, eite’n zong bang lametna inei thei ding hiam?\n“Biakinnpi sung nasepna khempeuh khennih in kikhen a: siampite in siangtho munah nisimin nasem uh; siampilianpa in, siangthobel munah kumkhat khatveibek mawhthoihna bawlin biakinn siansuah hi. Nisimin mawhnei peuhpeuh hongpai in, gangawh sano lutungah akhut ngaa in, amawhna teng suutsukin, mawh neilopa tungah suanh hi. Tua gan tualai ah kigo hi. Paul in ‘sisan luanglo in mawh maisakna omtheilo’cihi (Hebrew 9: 22). ‘Pumpi nuntakna pen sisungah om hi’ (Lev.17: 11). Pasian’ thukham a palsat peuhmah a nuntakna in sawng hi. Ama’ aiawh akigo gansi in amawhnate puaksak in, siampipa in siangtho munah paipih a, siangthomun leh siangthobel mun kidaalna puankhai tungah theh hi. Tuabangin mawhna khempeuh biakinn sungah kikhol hi. Munkhatkhat ah tua sisan, siangtho munah ki paipihlo lel in, siampite’n tua gangawhsa a neksak lelhun zong omhi. ‘Pasian in mipite mawhna hang akigo sapen note nek dingin hong piaksa hi’ (Lev.10: 17) cihi.” (EGWhite, The Great Controversy laimai 418).\nNa kamciamsa napicin saknop mahmah khat apalsat in ki ngaihsun in. Tuabang nakhialh kikloh nadingin bangin hong huhthei dingin na umhiam?\nThuciamna icih in kizopna a kipsakna hi. Pasian tawh ki thuciamna palsat mahleng, Amah hong thumaan vevelai hi. Pasian’ hoihna leh thumaanna teltheihna in, Amah tawh akinaizaw kizopna neihtheih nadingin hong bangci huhthei ding hiam?\nThuciamthak sungah bangtanvei thuciam ipalsat hiam cih simkik in (Luke 22:20; Heb.8:13;9:15). Gupkhiat-na’ng ngiimnate theitel a, Zeisu’ sisan in “thuciam-thak” sungah mawh maisak nading hong kamciamte theihtel ding bangzah in thupi nasa hiam?\nPrev post HSS 8: PATHIAN LEH THUTHLUNG\nNext post Zeisu Lungsim Taktak


url: =Aussie ah Gym kimawlna Weights Equipment in khangno kum 15 khat delhkha in si :: ZOMI DAILY\nAussie ah Gym kimawlna Weights Equipment in khangno kum 15 khat delhkha in si\nposted on 2 October 2017 at 2:33 pm Lomkholna: Australia, News, Sawltak, World\nAustralia gamsung ah kum 15 aphapan pasalno khat kimawlna Gym sungah agikdop Weightlifting in nencip ahih manin si cih Aussie Media te’n genkhia uhhi. Tuapa minpen Ben Shaw kici a, Brisbane City ah nungkal Tuesday ni in thupiang ahihi.\nAustralian News ABC te genkhiatna ah hih pasalno in Weightlifting te lakah agihna 100kg aphakhat adopsawmna panin adelhlumkha cihi.\nGym kimawlna sungah aki delhlupkhak laitak in amahguak akimawl hi a, nasem te’n amuhciang in zato ah puak uhhi. Bangci bangin ki delhlumkha cihpen ABC te’n akician in genkhia nailo uhhi.\nHospital ah tawmvei kikem in Saturday sunlam in sita cihi. A innkuanpih te genna ah Saturday ni in zato ah hong nusiata a, ahi zongin katapa uh Ben Shaw in asihma in apumpi piakkhiatna “Organs & Tissue Donation” bawlman ahih manin midang khatpeuh in ama pumpi tungtawn in noptuamna ngahding uhhi. Midang khatpeuh in agou “Legacy” luahtheiding uhhi ci’n genkhia uhhi.\nBangci bangin Accident pianghiam cihpen CCTV Footage te hoihtak encian in kumpi thunei te’n kancian laiding uhhi ci’n ABC te’nzong genkhia hi.\nAtaktak in hih Gym kimawlna sungah khangno kum 16 nuaisiah ahihleh adiakdiak in Weights Equipment te akimawlding ciangin midang khatpeuh in agei ah omkul, Supervise kul cih thukhun om cihi.\nRelated: Australia gamsung ah Kangaroo athatlum Chinese khat kiman\nTua ahih manin Gym’ chief executive asem ahi Mr Phil Schultz in hihvai pen Gym Organisation leh Police Citizens Youth Club tetawh kipawlkhawm in hoihtak kikancian dinghi ci’n genkhia hi. Sawltak #zomidaily\nPrevious: Kim Jong-nam suamlupna vaitawh numei 2 te thusitna kipanta\nNext: France gamsung ah temtawi IS migilo khatin numei 2 dawtlum\nNorth Korea aom Malaysia gammi te aciahkhiatding kiphallo ~ ZD\nZomi Innkuan USA vaihawmna thungetpih leh thapia ciat ni\nGam bangzahna ah na om hiam?\nZomi Dinmun Khangkhaan Nading ~ Pu Zokhai


url: =Starbucks Coffee te’n Myanmar gamsung ah sumzian $60 Million zangding :: ZOMI DAILY\nposted on 23 May 2018 at 9:49 pm Lomkholna: Myanmar, News, Sawltak, Yangon\nAbeisa kalsung in Starbucks Coffee te’n Myanmar, Yangon khuasung aom Sule Square ah amasapen Starbucks Coffee sai hongding cih kizakhin hi. Tuabangin Starbucks Company te’n Myanmar gamsungah Starbucks Coffee Shop ahontheih nading un sumzian $60 Million Investment zangding uh cih kiza hi.\nDirectorate of Investment and Company Administration kici atomin DICA ah Deputy Director-general asemlaitak U Thant Sin Lwin in agenkhiatna ah amasapenpen Starbucks Coffee Shop pen Yangon khuasung, Kyauktada Township sung aom Sule Pagoda geinai aom Sule Square ah kihong masading hi ci’n genkhia hi.\nTua Starbucks Coffee Shop hontheih nadingin Licensed Partner asemkhawm ahi Coffee Concepts (Myanmar) Limited te tungtawn in akizakna ah Sule Square ah akihongding Starbucks Outlets pen December khasung in kihongding cih kiza hi.\nCoffee Concepts (Myanmar) Limited pen Hong Kong’s Maxim’s Group tetawh asemkhawm uh hi a, tua tungtawn in Starbucks Company te’n Myanmar gamsung ah Outlet ahong kawikawiding ahihi.\nTulaitak Starbucks Coffee Outlet ah nasemding in Local Staff mi 40 leh Foreign Staff mi 2 Training akipiak laitak ahihi ci’n U Thant Sin Lwin in genkhia hi.\nStarbucks Coffee Shop amasapen Sule Square ah aki honkhit ciangin Yangon khuapi sungmah ahi Myanmar Plaza, Yangon International Airport, People’s Park, Junction City, Yaw Min Gyi cih munte ahzong Outlet honbehding geelna om cih 7Day Daily tungtawn in kiza hi.\nMore: Myanmar, Yangon khuasung aom Sule Square ah amasapen Starbucks Coffee sai kihongding\nStarbucks Coffee tepen nung 2015 December khasung in Cambodia gamsung ah lutkhinta uhhi. Cambodia gamsung ah aki hongmasa Starbucks Coffee Shop pen Phnom Penh International Airport sungah ahihi. Tuakhitzawh Cambodia ii khuapi Phnom Penh City sungah Starbucks Outlets 11 kibehlap in, Siem Reap City sungahzong Outlet 2 kihonbeh hi. Sawltak #zomidaily\nPrevious: Lungdam kohna: Melbourne ah hongnusia Pi Vung Khaw Niang\nNext: Bangkok khuapisung pan kumkhat sungin gul 4612 kimankhia


url: =Khangno, IT le Crazy ~ Nang Kim Mang :: ZOMI DAILY\nposted on 26 September 2016 at 10:34 pm Lomkholna: Article, Tech\nHun khat lai-in, khangno khat in za a tep theihkei-a zu tawmtawm a dawn theihkei leh khangual banlo bang phial in ki ngaihsun ngei hi. Tua bang mahin, tangval khatin lawmngaih nungak a neih kei leh a mi banglo dan mahin kingaih sun a, “na sakhi hong lak dih ve” peuh kici in ciamnuihna in kizang hi. Hun hong kikhel in, pasal khangno peuhin guitar tumtheih pen khangual batna khat hi in guitar tum thei peuhpeuh khua lakah kibual thei pah lel uh hi. Hun khat leuleu ah karate hong laang mahmah in kisin phengphang takpi hi. Sum zonna lamah cileng, Mizoram ah singtang vak hun, suangkhuk lam ah a lomlom in ki nil hun, gamdang pai hun cih bangin khangno te om daan a hun zui in hong kikhel khel hi. Hihbang danin hun khat simin khangnote ukk le kin (crazy) khat ciat om tek hi.\nTu hun pen leitung bup in IT- Information Technology (Thupuak/thutawk hun) ci in a ciapteh ahih bang mah in telephone le internet tungtawn in thu kipuak in, thu ki taw ziahziah hi. Tua bangin thu kipuak/kitaw lakah khangno a tamzaw te’ lunglut pen in, “music” le “sport” hi kici hi. Music siam (laphuah lasak siam, music tumging van khatpeuh tumsiam) te leh kimawlna khat peuhah kivakna a nei peuh pen minthang baihin mite’n pakta baih mahmah uh kici hi.\nNgaihsut ding khatah, tu laitak khangno te in music le sport bek hong kin in gam ki uk dan (politics), sumzon/bawl daan (economics) cihte hong kinbawl kei mawk uh leh music le sport bekin I gam hong tawisang zo takpi ding hiam? Music le sport thupi kei cihna ding khat zong om peuhmah lo hi. Cihnop zawk pen, Music siamte le Sport siamte zah mahin gam kimakaih/uk dan, gam le minam a’dingin nasem taktakte’ tangthu cihte zong kin in kan leng cihnopna hi. I mailam hun pen tu laitak khangnote khut sungah a om hi. Tu laitaka khangno te a hoih uh leh I mai lam a hoih ding hi in, a siat uh leh I mailam zong a sia ding hi kici thei hi.\nTuhun pen “pilna hun” zong kici hi. Ahih hangin “bang pilna” cih pen a thupi mahmah dotna khatin kikoih lai hi. Tu laitak, Zomite ih ki sap mahmah pilna pen “politics” le “economics” hi dingin ngaihsun ing. Khangno te’n hih pilna nih te hong kin in, hanciam takin hong sin leh mailam ah I gam le minam ki tawisang baih zawdeuh ding hi. Hih pilna nihte I zawh mateng mite’ khutnuai ah om om mawk ding hi hang. Myanmar ah gam ukdan le gam uk mite zong hong kikhel ta ahih manin, vai khat peuhpeuh a lampi tawnin ki vaihawm ta-a, golhguk ne (sepsim, neksim) cihte zong hong tawmzaw deuh ahih manin golhguk piak tawh vai lianpi kihawm zo nonlo ding hi.\nI mipih dangte in ei Tedim kampau Zomite pen sum a hau khinkhian dingin hong ngaihsun lai uhin, a nei zong om takpi hihang. Minam bupin Pasian tungah lungdam koh dinghi. Tulaitak a ih kep sum le na-te pen mailam a’ding sumbul in zangthei leng ut huai mahmah hi. Lampi man tawnin tangzai takin (suakta takin) sum bawlna lianpi neikhawm thei leng I gam le minam khantohnang hong tawsawn mahmah ding hi.\nA tawpna ah pilna le upna pen a tonkhawm dending lawmta te hi cihzong mangngilh khakloh ding kisam hi. “Mihing in geel-a, a tangtung sak ding Pasian hi” ih cih mah bangin khangnote Pasian tawh nungta khawmin Pasian thu ih kin ding zong thupi mahmah hi. Pasian pen I sep zawhlohte hong sepsak ding le I neihzawhlohte hong pia ding Pasian hi bek lo in, I sep khempeuh hong seppih in I neih khempeuh hong neihpih/zeekpih ding I lawm hoih pen hi.\nNang Kim Mang\nPrevious: Makai dingin na kingap takpi hiam? ~ Zomi Quavadis\nNext: Zomi Omlaisiah A Kipding ZYA Zuminn Lamkhawmni


url: =Interview with Kap Thawn Tuang (E-Tuang) :: ZOMI DAILY\nposted on 8 November 2010 at 11:38 pm Lomkholna: Article, Interview\nTutung in Zomi guitar siam Kap Thawn Tuang, E-Tuang chih a ki thei zaw i houlimpih thei nawn hi. Amah, E-Tuang pen 2004 a Myamnar a khangou guitar kidemna, Jolly Bird Music , Gita Alinkar Magazine organize a Best Guitarist Award ngah ahi hi. Delhi based metal band Yagya ah lead guitarist in leng ana pang ngei a, a website uah ama tuntang hichi’n kigelh hi: E-Tuang (Lead guitars) a new member is from Burma joined the band in the rise of 2008.\nThe energy bomb is like animal on guitar & is classicaly trained. One of the best guitar player from Burma. He derives his influence from Paul Gilbert to Nuno Beterncourt, Marty Friedman to Zakk Wylde. Tu in Altanla a omin a lawmte toh a bawl uh GIP band ah guitars and arrangements lam enkol lel hi.\nET: Tedim tualpiang hi’ngh. Pa pen Anlangh khua pan hi-in Naulak beh hi. Nu pen Gamlai khua pan hi-in Lethel beh hi. Unau sagih – pasal thum (1 rip) leh numei 4 (2 rip) u’pa lampan a thumna hi ing. Leitung sinna lamah Maj. Bachelor of Rel (Minor. Home Science), Diploma of Audio Engineering (S.A.E) zo khin ingh.\nET: Influence pen kei aa ding pen tam peuhmah hi. Banghang hiam cihleh ke’n music nam nih bek thei hing – 1. Zaaknop ( ngaih nop) 2. Zaaknop lo (ngaih nop lo) ci-in, a genre tung ah hi zaw lo in, ka deih tawh ngai leh deih ka hih manin ong influence pen tam peuhmah hi.\nET: Tu laitak ka zat pen Ibanez Jem 7VWH hi. Hoih sa mahmah ing. A dangte zong nop thei mahmah ding hi. Hithei hileh i zat khat bek pen technical failure a om lo ding in siam tak in zangh thei leng. Guitar brandte in ong piak theih loh siamna hi zaw hi. Cihnopna ah guitar brand tawh buai lo zaw in i zat khat pen hoihtak zat theih ding ka cihnopna hi zaw hi. Guitar Brand hoih pen tel ding maw, nungak meelhoih teel ding tawh kibang sa ing. Avek pi-in hoih hi: Ei tawh kituak ding zon siam ngai ka sa zaw zeel …ha ha\nPrevious: Biography of Dr. Vumson Suantak\nNext: Aung San tanu Suu Kyi na thei takpi hiam? ~ Hau Za Cin


url: =Monday, March 06, 2017 Sizaang Thu 1 comment\nLimKhai khuami ThingU Nau a teang( Pa Cin Khan Pum & Nu Dim Khan Neam) te ii tapa Tg. En Khan Mang in March 5,2017 nitak in Malaysia ngam a nasepna Pahang state ngamsung mun khat pan Mawtaw truck taw suak khial in hong nusia ci in ki za hi.\nUnknown March 22, 2017 at 7:08 AM


url: =Jesu’ thawhkikna mipilte’ muhzia ~ GS Pau :: ZOMI DAILY\nposted on 27 October 2019 at 8:50 pm Lomkholna: Article, GSPau\n1. JOHN CAPELAY\nA mah pen Mivomte Christian Heritage khat hi a, Cambridge University ah Professor khat zong hi. England Gam bupah thuman a gen khatin kiciam teh hi. Amah in ,’Jesu’ thawhkikna pen thangthu kiphuaktawm hi peuhmah lo, a piang takpi thu ahihna a lakkhiat teci tampi om a, kuama’ nial zawh ding hilo hi. ci-in gen hi.\n2. THOMAS ARNOLD (1975-1842)\nAmah pen England Educator leh Historian khat hi. 1828-1841 sung Rugby School ah Siapi seem hi. History of the later Roman Commonwealth cih laibu gelh hi.Tua lo Roman Thangthu tampi gelh hi.Amah in,”Kum tampi sung leitung thangthu ka kan a, ka muhkhiat thute lakah Jesu sihna pan thokik takpi ahihna thu in teci kician pen leh a muanhuai pen thu ahi hi,” ci-in gen hi.\n3. LORD DARLING (1849-1936)\nAmah pen England lawyer, Politician leh thukhen manglian khat hi. Amah in,”Thungaihsut theihna kicing a nei thukhenmang peuhmah in Jesu’thawhkikna thu in thuman thutak hi, ci-in thukhen ding pen lunghian nading bang mah om lo hi,”ci-in gen hi.\n4. SIMON GREENLEAF (1783-1853)\nAmah pen American lawyer leh Upadi siam(Jurist) khat hi. Laibu tuamtuam tampi mah gelh hi. Jesu’ thawhkikna thu a nial nading pan’san a zon’zon’ na pan hong piangthak zawsop hi. Amah in,”Jesu sihna pan thokik takpi ahihna leitung thangthute in kho takin lak hi.England gam leh America gam sung-a thukhen zum khempeuh ah Jesu sihna pan thokik takpi hi, ci-in kiciamna tuisia ka dawn ngam ding hi,”Ci-in gen hi.\n5. GEORGE LYTTELTON (1817-1876)\nAmah pen British Milian nam(Aristocrat) leh Conservative Politician khat hi. Oxford University ah Professor khat zong hi. Amah in sawltak Paul kikhelna thu a nial nadingin thu a kankanna pan kum khat sungin hong piangthak a, Jesu sihna pan thokik takpi ahihna hong mukhia hi.\n6. GILBERT WEST (1703-1756)\nAmah pen English Poet, Translator leh Christian Apologist khat hi. Oxford University ah Professor khat zong hi. Amah in Jesu sihna pan thokik hi, cih thu pen phuahtuam thu hi, cih a lah theih nadingin thu a kankanna pan kum khat sungin hong piangthak hi. Amah in,”Jesu sihna pan thokik takpi hi, cih thu na kan ma-in nial thei kha mah ni teh,”ci-in gen hi.\n7. FRANK MORRISON (1820-1894)\nAmah pen Mivom American Artist khat hi. Jesu sihna pan athawhkikna thu nialna ding laibu khat gelh ding kipan a, a thu akankan leh pianthak lawh hi. A pianthak ciangin a laibu gelh ding min pen “Who Moved The Stone”(Kua in han sung pan suangtum liikkhia hiam) cih tawh laihkik hi. Tua laibu sungah Jesu sihnapan thokik takpi ahihna teci tampi mah gelh hi.\n8. LEW WALLACE (1827-1905)\nAmah pen American Lawyer khat hi a, tualgal(Civil War) lai-in Union General hi. Amah in Jesu pen Pasian hi a, sihnapan thokik hi, cih pen zuauthu taktak hi, cih laibu khat gelh ding a kipat leh a tawpna ah “Benhur” kici laibu minthang khat hong suak a, tua laibu in Jesu sihna pan a thawhkikna thu anial genloh huu zaw hi.\n9. A UMLO TEITEI MIPIL NIHTE\nDutch Jewish Philosopher khat ahi Benedict de Spinoza(1632_1677) leh Scottish Historian leh Philosopher khat ahi David Hume (1711-1776) te in Jesu sihna pan thokik takpi ahihna teci kho tampi a kilah hangin um nuam tuanlo ve ve hi.\nBang hang hiam cih leh amau geel in Pasian om kei, vantung gam leh Hell cih zong om kei, na lamdang cih bang zong om kei,ci-in a upsa uh kheel nuam lo teltal uh hi. GS Pau\nPrevious: ZCD akum 31 cinna Khawmpi Report panin ngaihsutna tamlo kupna\nNext: Nuntakpih ding ~ Dimno’ Pa


url: =Interview – Dr Hau Za Cin - TUNGZANG NEWS\nInterview – Dr Hau Za Cin\nAmasa in Dr Hau Za Cin tawh kiho theihna ding hunpha ngah i hih manin lungdam hang.\nVaphual: Hehpihna tawh na tangthu tomkim nong gen thei ding hiam? (Na min, pianna, pian kum, sangkahna, nasepna, leh innkuan, zi-le-ta…etc)\nDr Hau Za Cin: Ka min Hau Za Cin Suante hi. 1974 in ka pianga, ka khua uh Murlen ah Middle School ciang kah in, Hnahlan leh Champhai ah High School ka zo hi. Shillong ah College leh University ka zo a, PhD ka zawh ciangin kum 5 sung India leh gam dangah na ka sem hi. Research bawl in ka zin kawikawi hi.\nUnau 9 sung pan a 3na ka hi a, ka zi it mahmah Vung Deih Cing (photo below) d/o Pa Thang Za Vungh Valte tawh pumkhat suak in, tuni ciang dong Topa in hong kem, hong ompih in, lamet batloh thupha tampi hong pia hi.\nVaphual: Na laigelhte ZoNet (Zomi Yahoo! Groups) ah tampi in ki sim in, simnop kisa mahmah hi. Tua na laigelhte mah pan in Ka Laikung Panin cih laibu nong hawm khia hi. Laigelh a lunglut tawntung khat na hi hiam? Laibu bawl ning ci in bang hun pan in hanciam na hiam? Hih na laibu bawlna leh zuakna pan in bang sinkhiat, phawk thak na nei a – Zomite in laisim minam ahi hiam?Dr Hau Za Cin: Gamdang ah nasem in ka pai ciangin nasep hong olzaw in, computer hong kicing a, ‘e he, ka pa Khup Za Go in laibu bawlbawl a kei zong hih lai pan hanciam leng piang thei ding hi,’ ciin ka ngaihsutna panKa Laikung Panin cih hong piangkhia hi.\nTan sawm ka hih lai pan laigelh ka kipan zo a, kei khom in a lunglut ka kisa hi. Ahi zongin diehzah in ka gelh zo nai kei hi.\nHih laibu bawlna pan in ka phawk khak thuthak pawlkhat om hi.\n1). Zomi te in laisim hahkat zo taktak lo hi.\n2). Zomi te tha kipia lo in, ki el, ki dem, ki haza, kiko bawl zaw hiam ka ci hi.\n3). Zolai a lunglut taktak mi tampi kisam lai a, tua ahih kei leh Zolai, Zomi leh Zogam pen history suak pah ding hi.\n4). Zomi leh Zomi kipahtawi siam zo nailo i hi hiam cih khawng hong phawksak hi.\nVaphual: Na laigelhte I sim ciang in Zomi sung thu-le-la, khanglui thute leh khangthak thute hi ta leh na theih mahmah na kilang hi. Nang lah Zomite tawm mahmah na Mizoram pan na hi hi. Koi pan thu kan a, koi ci theih na hi hiam? Bang hang in Zomi thangthu leh Zomite thute theih kisam sa na hiam?\nDr Hau Za Cin: Zomi thu pen ka hih theih zah in ka kan a, ahi zongin History ka lunglut lo in, philosophy leh career ka lunglut zaw ahih manin Zomi thu kigelhna laibu khempeuh ka simsuak nai kei hi. Ahi zongin Zomi in bang maban nei lai, bang matut ding nei lai, bang kisam cihte ngaihsut leh pulak pen ka lunglut lam hizaw hi.\nMihing khat i hih ciangin i kipatna theih kisam hi. Zomi na hih leh Zomi thu na theih kisam hi.\nVaphaul: Leitung mun tuamtuam ah Zomite omna khua leh tuite ah na va zin koikoi a, Zomite nuntak zia leh khuamuhna a tel ding khat in kong um hi. Na muhna ah India Zomite leh gam tuamtuam a teng Zomite nuntak zia leh khuamuhna bang ci na sa hiam? Zomite a tangpi in khuamuhna bang ci na sa a, Zomi society inclusive na sa hiam or exclusive hiam?\nDr Hau Za Cin: Gam tuamtuam ah Zomi omna ka zin khak hampha ka kisa hi. A diak in gamthak tung Zomi lak bang lunglut huai sem hi.\nIndia leh gamdang Zomi tawh kisai ah, India Zomi pen a thutheihna uh international mahmah a, ahi zongin neih leh lam haulo, sum leh pai neilo ahih manin a theihzah in a pilna uh zang theilo tawh kibang hi. Gamdang tungZomi te in India gam Zomi te theihna ciang a bat pak loh hangin tuzawh kum 5 sungin hong makhelh khin man dingin ka um hi.\nAhi zongin khangluite in, ‘Ui mei kawisa kawi veve’ a cih uh mah bangin i ngaihsutzia pawlkhat a kawi veve nawnlo dinga i tangsak sawm tentan ding honkhat om dingin ka um hi.\nZomi society pen mi huai kisiam lo hiam cih khawng ka ngaihsun hi. Khua khat, kuam khat khawng bek i ngaihsutna in huapsak kha ihi tam aw cih khawng ka ngaihsun hi. Tua bang i hih leh bel Zomi pen gamkek hetlo hi ding cihna hi.\nVaphual: Zomite in minam khantohna (progress and development) ding i gen ciang in kipumkhatna (unity) kisam masa kici tawntung hi. Tua i cih ciang Zomite tulaitak kipumkhat lo cihna hi mawk hi. Maan na sa hiam? Kipumkhatna i gen leuleu ciang in uniformity (ngeina kibang, biakna kibang, lai kibang, kampau kibang, etc) kideih hi leh kilawm ka sa hi. Pluralistic society (ngeina kibang lo, biakna kibang lo, lai kibang lo, kampau kibang lo, etc) tawh Zomite kalsuan zaw lehang khantohna leh i khuamuhna zong zai zaw lo ding hiam?\nDr Hau Za Cin: Zomi te’n kipumkhat na ding i sep masak pen ding hi den lai mawk hi. Sem khin manlo in mi kawmkal ah i mangthang khak ding ka lau hi!\nEima thu ciat i deih den lai pen i khantohna sang nailo, i khuamuhna toi lua lai, i theih thute tawta (local) lualai cihna hi a, a taktak in ci leng i deih zong a thei nailo hi leng kilawm hi. Uniformity maw, pluralism maw… i zuih zawk ding a tel nailo hi hang!\nTua ahih manin Zomi mangpha a khak masasa a khuamuhna a manlang ding tawh kibang hi. Ahang pen a khangto nuam khat in gamtatna ding kuam kicing neilo a kuak neucik sunga kikhum den utlo uh hi. Zomi, Zolai, Zopau, Zongeina mangngilh a namdang pau leh ngeina a thei masa leh a pomsuak vet te Zomi sung pan zong a khuamuhna leh a khantohna a manlang pen ding tawh kibang hi (ama mimal nuntakna ah); ahi zongin tua bang piang hi leh Zomi leh Zogam liangvai semsem ding hi.\nVaphual: Vaphual – Zomi News & Online Magazine min in, hun nong piak man leh thu manpha tampi nong hawp man in lungdam kong ko hi.\nDr Hau Za Cin: Kei zong ka lungdam.


url: =Pasian bawl thupha naak :: ZOMI DAILY\nPasian bawl thupha naak\nposted on 15 May 2018 at 6:19 pm Lomkholna: News, Siamsin\nA thupi leh i theihtheih sa khat tuni ngaihsun kik ni. Pasian in Adam bawl aa thupha pia pah lo hi. A zi dingin numei pia aa tua ciangin Pasian in thupha pia hi. Nupa a om limlim ciangin Pasian pen thupha a pia dingin a baihsa in om pah lian hi.\nTua hiaa nupa ki lem in a ki it te tungah thupha namkhat a hih kei leh namkhat om den hi. A masa pen in a tate in thumang hi. A tate uk zo hi. A tate in zahtak hi. A ki lem lo, thuzong a ki dong khol lo nupate sangin neih leh lam zong nei thei zaw hi.\nA nuntakna sungah Pasian a phawk kei uh zong in thupha ngah uh hi. Banghanghiam cih leh nupa (inn kuan) a bawl Pasian hi aa tua inn kuan te ki lungtuak leh Pasian a lungdam mahmah hi. Thupha pia hi.\nKhat guak a om laitak Adam pen Pasian in thupha pia lo in thukham pia hi. Nupa hong suah ciangin nuntak na nei khempeuh tungah uk theihna thupha pia ta hi.\nInn kuan sungah nopna, daihna, ki it ki lemna, hauhna, pilna, ma tutna, ngualzawhna, maitaina a om theih nadingin nu leh pa te kisam mahmah hi. Pasian in en cik sa mahmah hi. A gamla pi ah thupha i zon sangin Pasian in ih inn sungah thupha hong puak leh nuamzaw ding hi.\nNu (mother) khat leh Pa (father) khat ii pan munpen neu ngaihsut ding hi lo hi. Zong ki it in, ki lem in, Pasian zahtak nupa khat om leh Pasian bangzah in a lungkim in thupha a pia zen tam?\nTangval, nugak lai tak pen thukham tawh a nungta a hihi. Thukham palsat leng mawhsakna om pah hi. Zi leh Pasal na neih khit ciangin inn kuansung leh ta te a’ ding in thupha naak na hihi. Na thupha naak puahsiam in. Thupi ngaihsut in. Zangh siam in. Thupha naak na suahnop leh zi leh pasal nei in. Tuahileh mundang ah thupha zon kullo aa Pasian in a naakpan in thupha namcin hong luangsak ding hi. Lungdam! Siamsin Library\nPrevious: Leitung gamvai khuahun a nawngkai sak theiden thute ~ Khup Lian Thang\nNext: Numeite’ zaklohkal… ~ Lengtong Pauno\nA lawhcing makai i cihte in\nUSA, North Carolina ah Karen pasal khat vanleng tungpan tuakkhia\nNungak hel dan thak (latest tactics) ~ Hau Za Cin


url: =Aapna Aw ~ MUC\nAapna aw in na lungsim takpi hongphul khia mah ahi hiam? “Ka Gumpa aw, Nang in hong neipa Na hi hi. Ka kha nuntak nangin, tatkhiat man ding Nang nong piaksak khin zo hi. Kei Nang aa ka hi hi. Sum leh paai ka ngah theih nading Nang ma’n siamna Nong pia hi. Zat nading a kilawm loh na munah ka zat khakloh nadingin Topa hongkem inla, kiphatsakna lungsim kei kiangpan hong hepkhiat sak in. Nang min a vanliat nading bek in kazang nuam hi.”\nNa sep na bawlna masuan khempeuhah na ngimna in a nuai-a bang hi ta hen. Hih ka sepzia-in Pasian’ deih sepzia mah ahi hiam? Hih in ka Gumpa’n hong thukim pih takpi ding hiam? Topa in kei aadingin a nuntakna hong pia khinzo hi. Pa Pasian tungah ken bang piakik thei ding ka hi hiam? Kei sep theih khat in, Topa’ aadingin phaltakin ka piakhia thei hi a ci pa hong hisak ta in. Pasian min na taltang tungah a kiciapteh nai kei aa leh nangin khuavak sungah gamh na luah thei kei ding hi. Vantung pan a lamdang letsongin, Pasian in khatbek a neihsun a Tapa ahi hi. Tua letsong nang hong kipia hi.\nPasian in Ama khut siangtho tawh i sawmah khat leh sumpite lawngin, hih sumte in kei aa ahi hi ci hi. Kei in note tungah ka neih sate na kep dingun kong ap ciangin pawlkhat kei aadingin nong pia ding uha, pawlkhat no aadingin na kisapna bangbang un na zangthei ding uh hi a ci hi.\nLo lai-a na ante uh na laak uh ciangin, nang aading na khol ciangin Pasian aading sawmah khat zong na pia takpi hiam? Topa’ lenggah huan nasepna-ah kitasam a, a om loh nadingin na sawmah khat leh sumpite na ap khin hiam? Meigongte leh tagahte na en khin hiam? Hih nasepin innsung Pasian nasepna hi a, awlmawh loh ding hi lo hi.\nNakiim napamah mizawng micimawh, puanlum kisam, an kisam a om hiam? Tua banah itna a lunggulh, kep ding kisam a om kha hiam? Meigongte, lunggim mite, nang kiangah hong pai a, a tu a tate’ sangkah nading a kisam huh ngen a hong pai ciangin nang bang na hihsak hiam? Hih bang hun ciangin nang bang naci huh thei hiam? Tagahte huhding na hanciam ngei hiam? Kha nuntak nading a lungkham nu leh pa, pi leh pute nang kiangah hongpai-a amau haksat nate honggen ciangin, nangin khual namel nei lo-in thudon lo-in na ciahkik sak ngei hiam? A zenzen in nangin tuabangin na gamtat khak a leh na mailam nuntakna sungah Pasian’ neih hehpihna leh lainatna nang tung om ta hen. Note in mi dangte’ tungah bangtawh teh in na piakhia uh hiam? Na piakkhiat zah mah na ngah kik ding uh hi. Topa’ hongpiak thuphate nang nopsak nading bekin beelhei-in, thumaan lo a na zatkhak a leh Pasian in na thupha ngah ding piak loh in hong koih ding hi.\nI biak Pa Pasian in hih leitung nuntakna tawh kisai i kisap thupha namkim a tawntung in hong pia den hi. A zenzen in Topa in na piakkhiat sum leh paaite nasepna a tuamtuamah khen khia ding hong cih a leh phaltakin khenkhia in. Tua in nang aading leitung thupha vantung thupha ngah nading hong geelsakna hi cih thei in. Pasian in ei hong nei Pa hi a, mihingte tawh kipawlin mihingte’ neek ding hong siik Pasian ahi hi. Tua ahih manin kha gupkhiatna-ah zong mihingte leh Pasian kipawl khawm a nasep pen Pasian’ deihna ahi hi. I teenna gam leh gamdangte-ah kha gupkhiatna nasep nadingin a kisam sum leh paaite a silate’ khut sungah pia hi. Pasian nasem dingte’ lakah a lang bekin sem hi leh zong zat ding sum leh paai kicing lo dinga leitung bup lungdamna thu tangkona ma kihial zo lo ding hi. (R&H, Dec. 23, 1890).\nKipumkhat Theih Nadingin Topa’ Thungetna Dawnkikna\nPawlpi mite in Pasian nasemte’ tungah telsiamna a neih kei-a leh Pasian deih dinmun tungzo ngei lo ding hi. Pasian nasemte in KhaSiangtho lungsim i neih masiah, pawlpi mite inzong Pasian nasep nading panpihna-ah kipuahphat thahatna a neih masiah Topa’ thungetna sunga kipumkhatzia cikmah hunin kingah lo ding hi. Pawlpi mite in nasem siate’ lungsim siangtho tak tawh panpihnopna nei a, kampau bek tawh hi lo, piakkhiatna gamtatna tawh a huh masiah Pasian nasem siate’n zong a nasep uh zozo lo ding uh hi.\nPasian in nasem ding mi sam hi. A sem ngiat dingin Topa’n hong deih hi. Ahi zongin tua nasem dingte a kikhel taktak mite hi masa dinga, tua hileh mi dangte gumkhia zo-in kikhelsak zo bek ding hi. (R&H, Sept. 10, 1903).\nAngsung Ngaihsutna Paaikhia Ding\nPasian in a pawlpi a hehpihna tawh kidim sak hi. Topa’ sumkholna-ah, sum tampi a om theih nadingin sum muh siamna zong Topa’n hong pia hi. Tu ni in pawlpi sungah Topa’ tung lungdam kohnopna kimu lo ahih manin dah huai mahmah hi.\nPasian lenggahhuan sung a, a hiangkeute’ awtna aw in, “mite in ko hong thudon lo-in hong koihdap uh hi.” Khat leh khat vang kiam nading kibawlna in Pasian a kosia dinga Satan tha a piapia i hi hi. Pasian in a tanu a tapate leitungah gimna hong thuaksak hi ci-in mukhial sak hi. Topa’ neihsa kem dinga a ki-ap mite in a thudon loh manin Topa in mawh sakna thuak hi. Topa’ neihsa kemte in a kep dinguh ahi, haksatna thuakte thudon lo-in om uh hi. Tua hangin Pasian tungah kosiatna hong tungta hi.\nKuamah peuhin i nasep ding thudon lo-in om kei ni. Sum tampipi zangzo lo a, tawmcikcik tawh nasem na hih leh, Pasian thupha pen thuum lo taau lo a, hanciam a nasepna pan kingah hi, cih phawk in. Topa in thuneu penpen zong phawk lo-in om lo hi. Thu neuno khat a thudon mi in a lamdang khantohna ngah ding hi. Siamna neuno khat lungkim tak, thanuam taka nazat leh Pasian kiangpan siamna a zahnih na ngahkik ding hi. I sumzian tawh kituakin a met ngah ding i lamen ciat hi. Pasian in mi khatpeuh ahi bangin sang hi. A neih loh khat kal tuan lo hi.\nNa sawmah khat leh sumpi bek mah piak ding Topa’n hong ngen hi. Topa’ nasepna khempeuhah, piakkhiatna hong kal hi. Nang hong sawl nasep kuhkal tak, citak -takin sem in. Topa Zeisu in nang kiangah om a, nang aading ngimna, geelna, nei hi cih thei-in lung lawp takin sem in. Pasian in nang aading a hehpihna hong kicing sak hi. Note in na khem peuh a kicingin na hoih tawh na kidim uh hi. Hih leitungah Pasian gam a zai nadingin na khat peuh sepsak thei na hih manin lungkim tak, deihsakna tak, lungdam tak in piakhia in. Na lungsim sung pan angsung bek ngaihsutna hem khia in. Hih munah Christian gamtatzia kiptakin len in. Nang in Pasian tawh kinai takin kizom hi lecin a kisia mite na muh ciangin amaute’ gup ngah nadingin sup lawh liangin na sem ding hi.\nKhalam Khantohna Leh Christian Citpiakna\nTopa sunga sanggam u leh nau khempeuh tungah kong gennop thu in, Pasian nasepna a kisap mahmah hunin Topa’ tungah huhna ngen ding hi hang. Pasian aading sumpi piakna-ah itsiitna in hamsiatna a samsam i hi hi. Khalam khantohna in Christian citpiakna tawh kihen khawm hi. Gumpa’ hehpihna an-duh tui-duh in duh ding hi. Na sum na paaite in nang mai-ah vantunggam kongkhak sung lut ding hi, ci-in a manpha mahmah kamciam om hi.\nNa neih na lamte bittak in na kem nuam hiam? Singlamteh tunga siktukilh mapawn khut sungah koih in. A vekpi in nang bekin na kep leh tawntung a sumh na hi hi. Pasian pia in. Tua hunpan kipan Pasian ciaptehna na neihsate’ tungah kigelh ding hi. A kikhel ngei lo Topa’ ciaptehna kikhen hi. Topa’ kiangpan nangah neih leh lamte tawh na lung a kim hiam? Haksatna thuakte’ aading thupha ngahna hi tahen. Na neihsate na khangto sak nuam hiam? “Na neihsa leh na anpalte tawh Pasian bia-in, tua hileh na ansaalte kidim dinga, lenggah cilna-ah lenggah tui tawh kidim ding hi.”\nPasian In Hong Dimkik Ding Hi\nMihing khempeuh in i sep dingtek a sem hileng Pasian’ lenggah-huan sung a keu namun om lo ding hi. Jesu’ nungzui kineih khemte mawhsak nading zong om lo ding hi. Zatui tawh Pasian nasepna in hun tawh kituaka lungdamna thu hilh nadingin kong hong hon sak ahi hi. Vantungmi thumte’ thu mun khempeuhah kiza ding hi. Ciil zat in. Kiphasak kei in. Leitung tawh kisai na sumte Pasian ap in. Tu mahmah in na hih zawhzah piakhia in. Topa Jesu tawh kikop hilecin piakkhiat nadingin nakhut cingh mahmah ding hi. Kha mangthangte’ tungah LaiSiangtho thumaan a kipuakzawh nadingin Pasian in na khut sungah na zatsa khempeuh hong dimkik ding hi. Mi dangte hotkhiat ding Pasian in nang tungah hong ap ding hi. (R&H, Dec. 10, 1901).


url: =A kiciamteh kammal :: ZOMI DAILY\nA kiciamteh kammal\nposted on 3 June 2018 at 7:43 am Lomkholna: News, Siamsin\nLaisiangtho in kammal vangliatna hoihtak in hong hilhcian mahmah hi. Topa Zeisu mahmah in ‘leilehvan a mangthangzongin ka kammal mangthanglo ding hi’ ci hi. Luke 21: 33. A cihnnop na ah: akimuthei, et lawmtak leh lamdangtak in ka bawlsa nate kisia theiding aa ahizongin akimutheilo (a piangsakpa) kammal kisia thei nawnlo, ki phiatthei nawnlo ding a ci a hihi. 1 Peter 1:25 sungah ‘the word of the Lord stands forever’, ‘Topa thu (kammal) ahihleh kiptawntunghi’ ci in kingelh hi.\nA mahpen Pasian ahihmanin a kammal akisiatheilo hi i ci nuam khatheiding hi. Mihingte kammal pen Pasian kammal mahbangin a tawntung dongin kiciamteh a hihlam Matt 12:36 sungah i muthei hi. ‘Thukhenni ciangin mi khempeuh in phattuamna a omlo a kampauna te uh khempeuh bangin thusitna a thuakding uh hi’ ci hi.\nBanghun, bangni, kumbangzah i phak aa i ngen cih om tuanlo hi. Kua tungah i ngen, i hehlaitak, i lungdam laitak aa i pau mawcih om tuansese lo aa ih kampau bangbang in na ci ziau hi. Tua ahihmanin i ngensa ih kammal khempeuh a vekin a tawntung a’dingin kiciamteh hi cih i theihtel ding thupi mahmah hi.\n‘Na kammal hangin na suakta dingaa na kammal hangin mawhsak thukhenna na tuakding hi’. Matt 12:37 sungah ci hi. Hihmun i simtak ciangin ih kampan aa a pusuak kammal te in ih maiah hong ngak gige ahihlam i muthei hi. Ih kammal bangin at kik tektek ding cihthu teltak in i thei hi.\nTua ahihmanin i hauhnopleh hauhna kammal, i ci a damnopleh damna kammal, i suahtaknop leh suahtakna kammal, i pilnopleh pilna kammal, i ngualzawhnopleh ngualzawhna kammal i zat ding pen Pasian dan ahihi.\nNa ut bang pulak inla piangin. Tuapen mikhempeuh in a septheih dingaa Pasian ii hongpiak vangliatna ahihi. Pasian hong ompihna a hihi. Siamsin Library\nPrevious: Mawkmawk lo thei ~ Tdkhen\nNext: Tedim khuasung lampi vai: Gen kikkik mah leng


url: =Sih ding A Patau Vet Lote - Zomi Adventist Innkuan\nSih ding A Patau Vet Lote ~ GSPau\n1. Sawltak Paul: Sawltak Paul in, “Sihna aw, na zawhna koi-ah a om hiam? Sihna aw, na gu koi-ah om hiam? I Topa Jesu Khris’ hanga eite zawhna hong pia Pasian’ hehpihna ka phat hi” ci-in gen hi (1 Cor. 15:55-56).\n2. Billy Bray (1794-1868): Amah pen a paina peuh ah “Hallelujah, Amen!” ci-in a awng den khat hi. Khatvei mikhat in, “Billy, leitung ah bang thu piang a hia?” ci-in a dot leh, “Leitung tawh ka kinahvawh loh kum 12 pha ta,” ci-in dawngkik ziau hi. A sih kuan lamin siavuanpa in, “Sawt vei nungta nawn kei ni teh” a cih ciangin ama’n, “Hallelujah, Amen! Kalsuan simin inn tawh ka kinai semsem hi. A sawt lo-in ka inn ka tung ding hi” ci-in lawp takin gen hi.\n3. John Wesley (1703-1791): Amah pen England gam khan’lawhna dingin Pasian’ mizatpa leh Methodist pawlpi phuankhiapa hi. A sih kuan teh mikhat in, “Hun tam nei nawn lo na hih manin na hun neih laiteng koici zat sawm nahi hiam?” ci-in a dot leh, “Topa kiang ka ciah ma-in khangnote tawh kimu nuam lai ing. Tua khit ciangin lungnuam takin Topa’ kiangah ciah ning. Jesu in kei hong gum hi” ci-in dawng hi.\n4. John Bunyan (1628-1688): Amah pen Pilgrim’s Progress a kici laibu minthang a gelhpa hi. A sih kuanin, “Pumpi sihna in Khristiante buaisak zo lo hi. Bang hang hiam cih leh pumpi sihna pen thonginn sung pan kumpi inn sungah lutna, galte’ khut sung pan lawm-itte kiang zuatna, a lauhuai huihpi sung pan innnuam sungah tawlngakna leh guallelhna mun pan tawntung minthan’na mun ah lutna, hi lel hi,” ci-in gen hi.\nSee also Book Review: Adventist Mission in the 21st Century\n5. William Barclay (1907-1979): Amah pen Scottish Biblical Scholar khat hi. Amah in, “Ka sih teh na dah lua kei un. Ka nusiatna lam sangin ka manawhna lam lim ngaihsut zaw un” ci -in kam vaikhak hi.\n6. James Hudson Taylor (1823- 1905): Amah pen China Inland Mission phuankhiapa hi. Sengam ah missionary (800) puak hi. A sih kuan ciangin, “Ka tha bei lua-in Lai Siangtho nangawn ka sim zo nawn kei a, thu zong ka ngen zo kei hi. Naungek bangin Pasian’ khut sungah ka om ngiungeu hi. Ka sep dingteng ka zo kuanta hi.” ci-in gen hi.\n7. William Booth (1829-1890): Amah pen Salvation Army phuankhiapa hi. A sih kuanin siavuanpa in, “Na mit in khua mu nawn lo ding a, sawtvei nungta nawn kei ni teh,” ci hi. Tua ciangin ama’n zong, “Hun tampi nei nawn lo ka hih manin nidang sangin nasep hahkat zaw ning. Ka mit in khua a muh nawn kei mah leh zong, khua ka muh lai zah mahin seem veve ning,” ci-in gen hi.\n8. Charles H. Spurgeon (1834-1892): Amah pen England Pasian’ mizat minthang khat hi. A sih ding ciangin, “Kei’ taang ding Jesu Khris si khinzo lungdam mah si’ng,” ci-in si hi.\n9. Werner Von Braun (1912- 1977): Amah pen Jews minam, Rocket Engineer leh Astronautics phuankhiapa hi. July 20, 1969 ni-a USte khapi tung a kahna Apollo 11 rocket pen ama’ bawl ahi hi. A sih kuanin US President leh vuanzite in veh uh hi. Amah a veh mite kiangah, “Khristiante’ adingin han pen lamtawp hi lo a, tawntung hun ading a kipatna hi pan hi. Khristiante i sih ciangin i kha pen leitung sangin a nuamzaw mun ah galkah hi,” ci-in na hanthawn kik zaw bilbel hi.\n10. Billy Graham (1918- ): Amah pen Evangelist minthang khat hi. TV thudotna khatah, “Sih ding na kihta hiam?” ci-in kidong hi. Billy Graham in, “Khris’ sihna leh a thawhkikna thu um ka hih manin sih ding kihta ke’ng. Ka sih teh Jesu tawh a omkhawm ding hi lel ing,” ciin dawngkik hi. A dongpa in, “Kei’ theih loh khat thei na hih manin sih ding a kihta lo na hi ve,” ci hi.\n(Our Daily Bread)�\nPrev post MSS 6: ဘုရားသခင်၏စကားတော်ကိုသေချာစွာဖတ်ရွတ်ခြင်း\nNext post VAN THAKTE LEH LEI THAK


url: =Muh ciil Melbourne – 7 ~ Hau Za Cin :: ZOMI DAILY\nposted on 2 October 2015 at 8:29 am Lomkholna: Article, Hauzacin\nMuh ciil Melbourne – 7\nZotawi Lianu te tawh Phillip Island pai ding… cih ka makaipa uh Tg. Mungno gelna sa bangin tua ni a tun ding ka ngaklah mahmah uh khat ahi hi. Tua man mah a zong Bawngsa Kg. 4 ka hang min phitphet khit uh hi!\nZing nisuak lah no suah sitset ahih manin ka lupna tung pan ka thawh ding haksalo hi. Ni suak baih ahih manin i ihmut a nop mahmah laitak, i mumang bang a nop mahmah diaidiai laitakin zing thawh hun na hiden sese hi. A gam zong lian, a mite lungsim zong lian, a thukhualna uh zong lian ahih mah bangin a nisuak uh zong thusiam a, khualui lam ah nisuak ding ngakngak banglo in hong muak den hizaw hi. Khualui lam ah milian, ulian te a kiliatsak nop uh ciang i ngakngak, i maivilvil a cimtak huai mah bangin zingsang nisuak nangawn i ngak teta a kul lailai pen a baih vetlo khat na hi gige hi. Tuipi gal kai Zomite hamphatna nam khat hi ciin ka ciamteh sak hi.\nZomi Christian Fellowship, Melbourne khangnote sum zonna ding a ka zinma vua Bawngtal a gawh uh a sa kilogram 4 tak ka Pu Sawm Thang te in ko tun cianga nek ding ciin na koihsak phitphet uh a; koh zong nek ding kal ngaklah in Philip Island pai ding nitak ciang em ding ciin ka ngim khol khin uh hi. Tua ma zan in, zantak in hoihtak ci-al leh aisan tawh sawh in, mek dipdep in, ka nuai hul ningniang khit uh ciangin microwave stove sungah gual diudeu in minute 45 sung khawng ka em sitset uh hi. A gim namtui in innsung teng hong zeel mahmahta cih ciangin a kongkhak hong in ka et uh leh na san hilhial in, a tui a nuai ah taak detdet in, a thau leh a sa sunga satuite sabak tungah kawt nilhnelhta ahih manin khat khat in lakhia in kuangpi sungah ka koih uh hi. A leepna ciin ka nek uh leh khawl thei nawnlo in mi 4 in kg.4 pen a kigai baih mahmah himawk ei cih ka tel mahmah uh hi.\nZantak a ka ngaih ngamloh uh Bawngsa teng tu zingsang Phillip Island paima in ka ne samsam uh a, Australia mohpheng tungah bawngnawithau (butter) taat in ka em san hilhial uh a, tua tawh ka meh uh hi. A mehtui dingin aksa leh ankam huan in ka ne ziahziah uh a, Khuado Sanek a cih uh bangin ka ne miatmiat uh hi. Australia a nopna pen ann nek peuhpeuh ne thiamthiam cih omlo in, ne ziahziah hiden hi. Tua manin a kum a sim omte a puansilh uh neu hanhan hi (kici hi, ken bel thei sam keng!).\nBawngsa leh ann gilvah taka nek khit ciang ka manawh ding lam uh zuan dingin mawtaw golpi khat tawh ka vekpi un tuang in ka dingkhia uh hi. Lamdung khempeuh ah Bawng khawina, Tuu khawina, Sakhi khawina cih bangin a kihal in na om suksuk a, mittai in, lungsim hong nuamsak mahmah hi. Gam lah siangtho in kiak leh singkung pote hing dipdep a, a ne ding ganhingte bang hampha kisa mahmah hi. Vasa leh zusa nam tuamtuam muh ding om suksuk a, lampi lah gol in mawtaw lah tam ahih manin khuadakna nuam mahmah hi. Tuipi naih ciang mualte na niamsuksuk a, tuipi a kigalmuh ciang Kangaroo omna kuam tungta uh teh hilhna in Kangaroo lim na kisuang kawikawi a, a tak a mu bang phial in ka lawp semsem uh hi. Grapes Huan leh gan khawina na tam deuhdeuh a, tuipi lah na dup kiuhkeuh ahih manin hin gimnam mahmah hi.\nSan Remo an sun ann ne: Ringwood pan taisuk in Belgrave khen ah 140 Km a gamla San Remo pen nai nih sung bang bek kitai a, sun nai 12 hita ahih manin sun ann nek ding ka zon uh leh annekna ding na om mello a, nitak lam bek a kihong ansai na tamzaw hi. McDonald lah kilunggulh mello ahih manin FISH & CHIPS ka delh zaw uh hi. Annek man na tam mahmah a, ‘mihau banga i khuasak ni’ ciin ka gilvah mahmah dong mah uh ka ne uh hi. Khualzinte hawhna munpi peuhmah ah a tuaci ngeina hi a, inn pan ann pua khol leng zong a lem mawhlo ding na hi gige hi.\nSan Remo pen Phillip Island lutna ding lei saupi kidawhna gei ah khuano khat hi a, nek leh dawn a kizuakna mun hi. Gunkuang leh tembaw khawlna phualno khat ahih manin tui tunga khualzin theihna ding nam tampi na om zihziah hi. Koh bel tuipi tung tawnlo a lei kidawh tungah tai in luipi kantan in tuikulh a lut sawm ka hi uh hi. Maan kilakna dingin mun hoih hi a, tourist tam mawhlo hi. Ka cimtak un vakkawi kawi in, luai ah kivei, tuipi gei vak, anne, kihahsiang, tawldam khit ciang Phillip Tuikulh lam sik ding ka kithawi taktak ta uh hi.\nPhillip Island pen a dung 26 Km leh a vai 9 Km hi a, Singapore kimkhat cia khawng cihna hi. Ahih hangin khualzinte in muhnop a sak mahmah uh vasa nam nih – Little Penguin, Sea Gulls leh gamsa Kangaroo zong a omna phual hi. Australian superbike Grand Prix phualpi zong hi a, bike tai kidemna zong lam gei ah kibawl zihziah hi.\nThe Nobies: San Remo pan gilvahsa in lei saupi kantan in ka lutphei uh a, New Heaven khuano ka pelh khit uh ciang lampi tang zeza in saupi kigalmuh a, lam gei ah Bawng, Tuu, Sakol cihte kikhawi zihziah a, a gam lah nopci mahmah lai hi. A mong dong taisuak in The Nobies kici mun ah ka tung uh a, tuikulh leh tuipi a kizopna phual hi a, Indian Ocean in Tuikulh a nawk ziahziahna mun hi. Tuihual kilok in mualpang a nawk khak ciang tuiphuan pak zuaizuai in a tui malte huih in hong len in guahzu sengseng bangin i biang hong theh sangsang hi. Vot peuhmah a, huih lah nung vangvang hi. Mualbo neu cikcik om a, tua mualbo te kawm ah vasa Pacific Gulls a cihte uh bu nei in, tui tha uh a, no keuh pawl om in, a hon in a leng diaidiai uh a, khua lam ah inn bikhalap ah Phialphiah a leng zuaizuai tawh ka teh mahmah hi. Zual mahmah uh ahih manin ut hileng khut tawh kiman ziau thei ding hi. Ahi zongin kuamah in nawngkaisak lo in camera tawh maan la ziahziah bek uh hi. Tuipi sung pan mualbo a poto litlet khat om a, tua tungah vasa tampi tu ziahziah a, a gal pan ki en thei bek a, mihing kipai theilo hi. Tuikulh pan pai dingin tuipi kantan kul hi. Tuihual phuan zuaizuaite leh tui kitheh sangsangte a etlawmsak sem dingin paak hoih, a san, a kang, a naipak tuamtuam mualbo tungah po in paradise acihte uh himai lo hiam ka ci hi. Tuipi pangah nilum awi in Seal zong a bawk phengphang zel hi napi, tuni pen khuavot, in tuihual sanglua (high tide) ahih manin Seal khat zong ka mu kei uh hi.\nBeach ah hawh: The Nobies phual vasa leng naunaute etcim om kei mah leh a dang et ding tamlai ahih manin tua pan ka ciah phot uh hi. Lamgei ah Kangaroo a vom themtham khat ka muh uh a, tua pen Kangaroo a taktak a a gamta ka muhpatna uh hi. Lamgei ahih manin mawtaw kikhawlsak theilo a, maan ka la man kei uh hi. Taisuak in Bike tai kidemna khen ah taklam ah kawisuk in tua mun ah Ocean Beach a minthang mahmah khat na om a, mihaute in khuakhal nisat ciang a omna ding uh inn tampi na lam uh a, tuate ka kheng suksuk uh hi. Tua innte pen phalbi ciang mihaute om lo uh ahih manin midang a sapsak uh hi. Ut leh kisap thei, giah theih hi. Nisat ciang bel mi tamlua in beach ah tui bual bekbek zong dim zihziah uh hi kici hi. Tuni pen guahzu dekdek tawh kibang, nisa lo in, tuihual zong sanglua (high tide) ahih manin mi na tam hetlo a, a pai masate zong tui bual sawtlo in ciah pahpah uh hi. Surfing ahihte bek na om uh cih ding hi. Ahi zongin koh bel, ‘hih ciang i pai buang’ ciin puansuah in maan khawng kila in tui ka sik uh a, nop ka sa peuhmah uh hi. Koh nungah hong tung zuahzuah mite zong bangtan a kibual tam uh ka ci hi.\nKangaroo Mu taktak ta: Ka beach pai uh lamet a bat loh ciang sawt omlo in ka dingkhia kik uh a, Kangaroo a kikhawina phual lam ka manawh uh hi. Na tam mahmah a, na vak zaizai in, khut tawh zuut in ut leh ann zong kipia thei na himawk hi…..\nPrevious: Khuado Pawi ding hongnai mahmah ta\nNext: Ka muhpak US Gamthu pawlkhat (13) ~ Awn Za Pau\niPhone 6s te Battery nawngkaina om ahih manin, Apple te’n Recall ~ ZD


url: =Main / Tools / Laisiangtho\nTags matching /[[cloud9eventsuk.com]]/ (all tags) (malformed regular expression) [[ cloud9eventsuk.com]] [[_count]]. [[name]]. Previous page Next page. Page of. 23 May - 5 min - Uploaded by Zomi Daily Zolai Laisiangtho Android Phone sungah bangci Install ding How to install Zolai Bible into. Leitungbup kampau tuamtuamte' tungtawn, Internet tungtawn, Phone leh PDA tungtawn, Zem tuamtuam a nei laibu leh laibutate tungtawn, a lim tawh a kilak hih .\nTedim Bible (TDB) - Hundreds of versions in + different languages - the Bible that goes with you anywhere. Download now or read online. Lai Siangtho. Tedim Lai Siangtho. Thuciam Lui, Thuciam Thak. Piancilna · Paikhiatna · Siampi Laibu · Gamlak Vakna · Thu Hilhkikna · Joshua · Thukhente · Ruth. Hih Lai Siangtho sinna laibu in Lai Siangtho na tel nading hong huh ding a, tu mah na ngawnin lungnopna takpi na ngah dinga a lamdang mahmah mailam.\nLai Siangtho online-ah sim a'ihke'h audio-a awkhumte na download in. Leithak Letkhiat Lai Siangtho pen a kician, a simbaih Lai Siangtho hi. Kam pau val. Laisiangtho (ZIV or what ever version avaiable) Langague Zomi/Tedim (Myanmar ). E. EBC Atlanta. started a topic 10 months ago. cloud9eventsuk.com rar. Thuciam lui leh Thuciam thak Laisiangtho sincian na. Lungdamna laisiangtho Luka leh Mate te sung pan leh Thuciam lui sung pan zong tua thubul pi kammal. the Holy Bible in languages! Lai Siangtho has 3 repositories available. Follow their code on GitHub.


url: =Mi tawh kikholh na siamhiam? (2) ~ Hau Za Cin :: ZOMI DAILY\nMi tawh kikholh na siamhiam? (2) ~ Hau Za Cin\nposted on 6 March 2016 at 7:00 am Lomkholna: Article, Hauzacin\nMi tawh kikholh na siamhiam? (azom) ~ Hau Za Cin\n4. Mi thuneihna zahtaksak in: Na kikholhpihpa, na kikholhpihnu thuneihna nei ahih leh zahtaksak in. Ka lawm hitah cih tawh zahtakbawllo, mite lak khawngah thupi bawllo in hih zanzan kei in. No lawmta bek na om uh ciang na ut uh leh lawmta bangin kikhawl un. Tualo mite mai ah, midangte theihna ah a za, a rank, a power zahtakbawldan kisin in, siam in. Tua in na lawmpa, na lawmnu zahtakhuaisak a, nang zong na zahtakhuaina khang hi. Mite in a zahtakbawl mahmah na lawm khat nang thusimlo, thudonsaklo lua liangin hih zanzan leteh mite in zong hong zahtaksaklo dinga, a tawpna ah nangmah in na zahtakhuaina na mansuah ding hi. Tua manin na lawmte a za (rank, power, thuneihna) uh thupibawlsak, zahtaksak in. Lawmta hihna pen a tuam hi a, nasepna munah power pen a tuam hi.\n5. Ciamnuih uangbawllua kha ken: Nopni dahni ah pilvai takin ciamnuih gen siam na hih kei leh nuihsuakhuai na sak khempeuh mawk gen kei in. Pilvai tak, kuamah su khalo a ciamnuih gen siamte na hih kei leh kamcip zaw in. Mite in na siamlohna, na haina a theih sese sangin genlo in na omna pen mite hong ngaihna ding hizaw ding hi. Ciamnuih ginalo leh siangtholo, a zahpihhuai, a zahmawh, a zumhuai cihte genkha lecin na lawm hih ding mi utlo bek hilo a kiangah vuah tu dingin zong hong deihlo phial ding uh hi. Khan-gual lakah ciamnuih gen leh mipi lak ah ciamnuih gen kibanglo hi cih tel inla, kidawmsiam in. Na ciamnuih gensiamloh sangin mite lakah omdan kilawm na om siamlohna hong kizahpihzaw ding hi. Na kidekzawhlohna, gen dinga kilawm leh kilawmlo na khentel siamlohna hong zahpih ding hi.\n6. Hoihna leh siamna tawh mite uapzaw in: Mite lakah na om ciang hoihna leh thusiamna tawh uapzaw in. Gending thei mello a na om leh genlo in omsuakzaw le cin a kilawmlo na pau khak sangin kithupisim zaw ding hi. Kiphatsak kampau sangin mite phatbawlna kammalte zangin mite nang sanga thupi zaw in bawlsiam le cin mite in nang hong simmawh tuanlo ding hi. Mite tungah na lalsak nuamluat manin mite mai ah kiphat in kiphasak om pian lecin mite zong a kiphatsakna lungsim uh hong suak dinga ‘tungnun kituh’ in kuamah gualzozaw, kizahtakzaw cih lah om se lo in na pukkhawm ding uh hi. Kamsiam, gamtat kilawm leh mite itna tawh lapsang nopna lungsimte in mite lungsim zo zaw a, a kiniamkhiat khat kuamah in niamkhiat tuanlo uh hi. Tua ahih manin mi kiangah na om ciangin hoihna leh kamsiam tawh mite uapzaw in.\n7. Mite thugen zahtaksak in: Mite in thu khat peuh a gen ciangin thusimsak inla, hoihtak limtak ngaihsak in. Thupisimlo cih dan in ngai mello, lah nial mello cih bangin hihsak ningniang kei in. Mite in hong thusimlo kha ding uh hi. Na bil na dawh man kei a na ngaih man kei leh ‘hong theisiam in manlah ing’ ciin thumzaw in, tua pen mipil gamtat hizaw hi. Kithusim mello a kihih ningniang cih pen picin vailo a, pil gamtat hilo hi.\n8. Mi khel na tuak ciang kidawmsiam inla, pilvang: Pianpih a mi khel vilvel om tuam hih tuak hi. Tua bang mite na tuah ciang pilvang takin kidawm siam inla, lah nolhlo, lah saanglo in kikholhpih dan ciang thei in. Kinai lua leng lah gimhuai, kigamla lua leng lah i deihna kikuppih theilo hi. Kikholhpih siam in zahtakbawl kawm, phat kawm, lah thuhilh kawmkawm in kikholhpih lecin mi zattheihpen suaksak thei hiteh.\n9. Na gamtat tawh lak in: Mite tawh na kikholh ciang na kam tawh na gensiam kei a na deihna na pulak zawh kei ding leh na gamtat, na omdan tawh lakzaw in. A hoih lam nasemte thapia in panpih inla huh leh lapsang a kulte pantah in laamto in. Na gamtat tawh na lah omdan kilawm, gamtat kilawmte kuamah in mangngilhlo dinga, na kam tawh na gen sangin sawt kikhomzaw ding hi. Mit tawh muh pen bil tawh zak sangin kipzaw hi.\n10. Kikhel nading a om leh ciamteh in: Hun tawh kizui in omdan, tatdan, gendan, kizep dan, kampau dan, nekzon dan…. kikhel ding om hi. Tua bang a om ciang ciamteh pah inla, kikhelsawm pah inla, mite zong kikhel dingin makaihpah in. A lui kizang nawnlo ding, a thak kizangzaw ding cih ahih leh nang zong a tuabang dingin na kithawikhol in, mite zong tua lampi na zuisak in.\n11. Mite tawsawn tawntung in. Mite a kaisuk hilo in a tawsawn, a nungthuap, tha apia hi inla, mi lawhcinna zong nang lawhcinna hi ciin ngaihsut siam in. Na talent uh kibanglo hikha dinga nang lawhcinna mite lawhcin zawhlohna hi thei veve hi. Tua manin nang hih theihloh ding khat mite in a hih theih ciangin haza sese kei in. Gim kipia sese kei in. Mite lungdampihna ah lungnopna om zaw hi.\n12. Lawm nei inla khahsuah nawn kei in: Lawm tampi nei inla, lawm hoih tawmcik bek nei in, ahi zongin na lawmte khempeuh khahsuah sawm kei in. Lawm hauh supna omlo a, lawm neihloh suphuaizaw hi. Innkuanpih leh meltheih sung thutuam hi a, khuasung leh pawlsung, nasepna mun ah lawm a tam theithei nei in. Mi tampi tawh kikholhsiam ding hanciam inla mi khempeuh tawh kikholhtheih sawm in. Nang zong tua dingin kiseksek in.\n13. Kizop ding sepkhop ding thupibawl mahmah in: Nang beka nasep sangin mite tawh sem lecin nuam nasa zaw dinga, na tawldamzaw in na cimphawngzaw ding hi. Leitung pen khatguak khawng in teeng ding hileng lungzuanhuai mahmah ding hi. Mite tawh kipawl sawm inla nang angsung ding bek khualden kei in. Kizopsiamna omlo in vai thupi leh na thupi kisemzo taktaklo hi.\n14. Mi tawh semkhawm siam in: Mi tawh na nasepkhop ciangin sepkhop siam in. Nang bek in sep sawm kenla, mite bek zong sepsak sawm kenla, gua tawn zawng bangin nang a langah, midang alangah cih bangin pua khawm, zawngkhawm in. Nang bek sep na ut leh na zolah kha dinga, mi bek na muan leh na ma uh na tun hak kha ding uh hi. Tua manin mi tawh sepkhop dan siam in.\n15. Minphatna neikhawm un: Mi tawh na khat peuhpeuh na hih ciangin a minpha nang bek in tan sawm kei inla, mite zong a minpha pia in. Nang bekbek phial in na sem zongin na seppihte zong a minpha ngahsak in. A kisuanlah uh leh nopmawh sa lel ding uh hi. Sem mello a minpha a deih pawl om thei a, tua bang mite eng ngei peuhmah kei in amau beka minphatna dingte ah gual banlo veve ding uh hi.\nTua manin mi tawh sepkhop ciang, hihkhop ciang – a lianpen na hih leh, a thunei pen na hih leh nang bek in a minpha ngahsawm in ‘vompi sahawm’ in hawm ken la, mite zong a kikim ciat in minpha pia in. Huaiham ding lakah a nunung pena koih ding pawl hi. Minpha pen taktak ding na hih leh nang leh nang na kipiakloh hang, na vompi sahawm loh hang, mite in thei veve ding, mite in tel veve ding uh hi.\nMi tawh kikholhsiam cih ciangin mite ngaihsut ding banga ngaihsutpih siamna nei cihna hi. Mite lungsim ding nang lungsim ah kibulh siama gamta thei cihna hi. Nang angsung ding leh minpha ding bek ngaihsunlo ding na hih manin nang leh na kim na paam a khempeuh tawh a nuam a minpha, hamphatna om thei khempeuh na ngah khawm ding uh hi. Tua bang hileh i nisim nuntak hong nuam mahmah ding hi. Lunglut tak, hanciam takin kisin taak mahmah ahi hi, tomvei nuntak noptak in i nuntak nop leh. A sim mimal khempeuh tungah nuntak nopna kumthak thupha bangin hong tungta hen. Hau Za Cin\nPrevious: Theihhuai thu pawl khat\nNext: Gamnuam tungkhin napi banghang Tangtat, Khaattat Tolteenlai nahiam?\nThailand ah numei khat Facebook Live akizaih kawmin tuisung ah tuaksuk\nPakistan galkapte dinga upmawh te’n India galkapte a ngawngtansak ~ TK Lian


url: =Kuahawm sunga tang mi 13 te suakta ta :: ZOMI DAILY\nposted on 11 July 2018 at 9:01 am UTC+9:30 Lomkholna: News, Thailand, World\nNi 18 sung Leitung sin kisai detdet a ki- en aki lunghimawh Thailand gam Tham Luang Nang Non kuahawm sunga tang Wild Boars Footballer mi 13 te avek un kihon khiata hi, July 10 nitak Thailand nai 7:00 pm hun in Coach Ekapol leh naupang 12 te kuahawm sungpan kilakhia zo in Chiangrai Prachanukroh Hospital ah a vek un kikem phot hi.\nWild Boars Football Club (Zokam in Ngalh Hang Football Club) te khuahawm suang a awkcip dan, akimuh khiat dan, akilak khiat dan ding leh a kihot khiat dan thute in Leitung bup zel zo mahmah hi. Hih naupangte a suahtakna thu akitangko phet in Iceland Prime Minister KatrinJacobsdottir in Lungdampihna gen masapen a, British PM Theresa May leh German Chancellor Angela Merkel, Facebook founder Mark Zuckerberg ten zong lungdampihna gen ciatciat uh a, Gam tuamtuam kumpi te lunghimawh zia kimu semsem in Pu Do Nang in zong nasemte kipiak khiatna etlawm ‘very beautiful’ ci zezen hi.\nThai Navy SEALs Facebook sungah, “Wild Boars mi leh sa 13 te kihon khiai ta. Wild Boars Reunited! Hooyah!” ci-in na gelh uh hi. A hih hangin “Frogs” a cih uh Kuahawm sunga Naupangte akem Navy Seal Doctor 1 leh members 3 te pen geelna omsa bangin ong pusuak nailo uh hi.\nNgalh Hang Football Club mi 13 te honkhia dingin US Air Force Pacific Command pan in Navy Seals mi 39, Australia in zong Diver Experts mi 19 sawlin, British Diver experts 2, Japan leh Thai Navy Seals divers mi 50 leh Kawlgam divers kihel in gam tuamtuam pan misiam 40 te-in hih naupangte khot khiatna ding limtak sem uh a, Thai Military leh Police mi 1,000 in a kisam bangin nasep huh uh hi.\nHih hun sungin Kipiak khiatna tawh nasemte nek leh dawn a pia nuam mimal leh kipawlna panin van lut den ahih manin hih Gammang sunga om kuahawm pen khuano khat bang liang zo hi.\nSpace X Exploring firm Boring Company nei American mihau Pu Elon Musk zong a engineers pawl khat tawh amahmah pai in hih mun va en uh a, Naupang a ta ding (kidsize) mini -submarine (tuisung mawto !) bawl a naupangte lak khiat ding ageel a tangtun manloh hangin a company bawl Rocket part ah ‘Wild Boars’ cih min apuaksak nop thugen hi.\nNgalh Hang Football Club mi 13 te kuahawm sungah ni 18 tang (trapped) te hon khia dingin Leitung mipil misiamte nasia takin kisa’n uh a, Thai kumpi leh mipite kipiak khiatna manghilh theih ding hilo. Thai Navy SEALs sung a talent nei hoih, hangsan leh siamna nei, mi kipiakhia zo mi, ex-Thai Navy Seals Petty officer, 1st class Sanam Gunam (38) in kamsiatna tuak in, Kuahawm sung a “Pattaya Beach” pan meters 500 khawng a gamla naupangte om na ah Oxygen va puak a kileh kik lam tuisungah ama zat oxygen bei in, Monk Junction (T-Junction) ah khuaphawklo in om a, asawtlo in a leitung nuntakna bei lawh hi. Thai Royal family in akisam teng vaihawm sak in Sanam Gunam luanghawm pen Sattahip Naval Base, Chon Buri province ah nasiatakin khakna bawl in kivui hi.\nSanam Gunam pen Bangkok airport pan Chiang Rai zuan ding a van teng zong vanleng tung guang khin hinapi naupangte thu a zak ciangin amah akipia khia (volunteer) ngiat hi-in a lawmte kiangah Chiang Rai ah kimu kik ni ci-in lungdam nuihmai takin luangkham in a phamna ding Tham Luang Nang Non kuahawm lam a zuan na himawk hi. Bangkok pan in Chiang Rai province pen Myanmar-Laos gamgit na, Khamthei zakang (Opium) tamna “Golden Triangle” kicihna mun, Tu ma Opium Kumpipa Khun Sa leh a nungzuite Ngalkhaat banga a tatna mun hi.\nTutung Thai Rescue Mission ah thukhensatna poimawh bawl pen Thai thuneite hilo in, Amau sang a theizaw te khutah koih in naupangte suahtakna ding nasep ah phat huai mahmah hi. Hih mission nasepa mapangpi khat ahi South Australian mi diving experience kum 30 val a nei, diving expert kum 58 mi Dr. Richard Harris hi a, Diving expert siamna leh a Doctor siamnate leh khuahun om dante gawmkhawm in limtak ngaihsutna leh geelna kiciantak abawl khit ciangin Manglang theithei a naupangte lak khiat dingin Thai thuneiten zong thukimpih pah uh hi.\nSunday 8/7/2018 ni in Thai Rescue Mission kipan pah in naupang 4, Monday 9/7/2018 adang naupang 4 mah, haksatluat na omlo in kilakhia thei hi. Hih bang a naupangte lak khiat dan ding ah amasa leh nunung ding zong Dr. Richard Harris in amau cidamna tawh kisai in akhen hi a, Geelna omsa bang hileh a cidam zaw deuhte lak khiat masak ding, a thanem zaw deuh ten tuikiam ngak bawl ding cih hinapi Dr Richard in a cidam ten ngak thei zaw ding ci-in last hour a kilaih kik vat hi. July 10 ni-in naupang 4 leh a makaipa kihon khia theiin a vek un suakta uh hi.\nTubangin kuahawm lutna pan km 4 bang a gamla kuahawm sungah ni 9 sung khuamialpi sungah a om lai un World Cup 2018 Russia gam kimawl cih manghilh hetlo uh hiding hiven, July 2 ni British Diving expert 2 in ava muh masak hun in ” Ngalh hang football club te hi ung, mi 13 pha ung, no kuate na hi uh hiam? Koi pan ong pain a hi uh hiam? Ka cycle te uh leh ka vante uh na a om lai hiam? World cup kimawl bang ciang tungta? Ka ciah loh uh ni bangzah pha ta? Cih dotna te a zading a kilawm tengin kitheih mawh bawl hetlo uh hi.\nManchester United football club in Ngalh Hang Football Club teamte pen Man United fan cih a theih bek un football season ciang Old Trafford hawh (visit) dingin official in sam uh hi.\nMore: Thai kuahawm sungah ni 9 sung amangcip naupang 12 leh asiapa, akigawm in mi 13 te kimuta\nMoscow khawpi a FIFA makaite in zong hih thu na za uh a, FIFA President Giannin Infantino in Football Association of Thailand (FAT) President Gen. Somyat Poonpanmaung laikhak in, Wild Boars footballers 13 te cidam a ong suahtak uh leh World Cup Final July 15 zan nai 6pm (Moscow Time), Bangkok Time ah zan 10pm) a Luzhniki Stadium, Moscow a kimawl en (FIFA guests) dingin na sam a, aihang in tu dinmun ah naupangte cidamna tawh kituak nailo ai man pai theilo ding ki-um mawh hi.\n“British Divers ten ka naupangte uh hong muh khiatsak na hih man un Thai mipi in World cup ah ENGLAND kong panpih ding uh hi” – MELBOURNE THUTHANG\nPrevious: Thai kuahawm sungah a awkcip mi 13 te avekin ki honkhia theita\nNext: Zawngkhaal-lua kisa ka hih man-in\nThuthak Tomkimcing 29 Nov 2014


url: =Tuithang ah Cope topa laibusaal kihong ~ Peter Suumpi :: ZOMI DAILY\nTuithang ah Cope topa laibusaal kihong ~ Peter Suumpi\nposted on 3 May 2015 at 11:49 pm Lomkholna: News, Zingsol, Zomi\nTuithang ah Cope topa laibusaal kihong\nTua ni zingsang phone hong lut hi. Sun nai nih ciang Cope topa laibusaal vai kikum ding hong ci hi. Tua ni ka khuadam hi. Guah zong zu hi. Zanggam khualumna pan ka ciah zawh ni khat hipan hi. Guahzu meikai nuai ah lawm te ahi Mandalay aa lenpih siamsin te tawh kikai khawm in hong tung ding laibusaal honpawi aading hungeel kholhna khat ka nei uh hi.\nZingciang sun nai 10 Am in Sakollam Dr. Nang Khan Lian (Khanno) te inn ah ki tuntuah ding ci in kiciamna te nei in den aa ka ki kupna te uh a sem ding vaipuak ka ki khentek uh hi.\nTuni zingsanglam khua pha hi. Tuithang pai ding lawptak in ka ki thawi hi. Alol thei pen in ka van teng tawh Dr Khanno te inn lam zuan in ka pai phei hi. Tedim aa teng hih hang in khat le khat kongzing kigamla ahihman in atung masa atung nunung ki ngak in ka om uh hi. Sun nai 1 le lang hong sat ciang in Tuithang kua aa pawisim ding agamla penpen (Zangkong) pan hong pai Tg Gin Sian Suum (Suumpi) Tedim hong tung cih kazak uh ciang in ka lawpna uh hong khang semsem hi. Suumpi in kei Lawibual ah tung ing hong dawn un acih ciang in lawptak in atungsa lawmte khat in va dawn phei pah hi. Nitak lam nai 2 le lang pawl hong sat ciangin Kawlpi pan Zomi Siamsin Kipawlna-Myanmar ii 2014- 2015 chairman ahi Tg Huat Khan Kim le Siamsin senior khat ahi Tg Thang Pan Lian te hong kihel thei uh aa ki lawp semsem bek tham lo in tha ki ngah mahmah hi. Tedim pan nitak lam nai 3 pm pawl in kiding khia thei aa Tuithang khua ah nitak nai 5 pawl in ka tung uh hi.\nTuithang khua lutna khua mual pan amau nong na dawntuah uh in vaitutna in lenggahzu hai khat tek hong pia uh hi. Tua alim mahmah lenggahzu hang in mawtaw tuanna aa ka gim ka tawlna te uh koi lam tung cih kantheih nawtloh zahdong in hong veng hau hi. Tua pan ka zintunna ding mun uh ahi Tuithang khua aa lainatna sanginn lam zuan in ka pai uh hi.\nZintunna pan pawl khat te lupna kidenna pah, pawl khat kim le pam vel in ki lehleh in tawm vei ka tawlngak khit uh ciang kisil in nitak-an nekna ka nei uh hi.\nNitak-an nek khit ciang in zinbuk lam zuan nawnlo in CAG biakinn sung ah aman masasa ki ngak in zan hun ka kipan uh hi.\nZan hun ah inntek te le ko zin te mel ki theihna nei in hun nuam mahmah hi. Tua nitak in siamsin lampan thugenna ki nei in Tg Tuang Sian Mung (BDS final) in “Ha le kam sung cidamna”, Sianu Cing Van Kim in lungsim cidamna, gilpi natna vai tawh kisai genna le ZSK-MDY ii pawllutang ahi Tg Peter Thang Sian Mun in “Pilna le Siamsinna” cih thului te tawh zan hun manpha tak le nopci tak in kizang hi.\nTu ni zingsang khuapha hi. Honpawi rehasal bawl zawh nading in TSI (Tuithang Siamsin innkuan) in moh le niangtui hong vakin gilvah phitphetsa in laibusaal hong ding in ka kiging litlet uh hi.\nTuni pen ni manpha ahihi. Tuni pen zomi te tangthu sung ah siamsin te’n laimai thak khat agelh ni ka ci nuam hi. Khuasung pan zum nasem te, hausa upa te, azahtak huai pawipi tuamtuam pan upa te le khuasung nulepa te hih honpawi sim ding in hongpai in hong tu dimdiam uh hi. Hi lai mun ah CAG pawlpi kem sia a ahi Rev. Thang Khan Do i hong nusiat huhau in kithanem mahmah in amah zong ki phawk mahmah hi. Lam-et ngam loh na kawmkal sung pan hih laibusaal hong hon sak ding in Tedim pan Dr Vum Lian Thang (Mandalay siamsin advisor, victoria hotel Mandalay, မႏၲေလးခ်င္းလူမႈေရးအသင္း ၏ ဥကၠဌ, Cope topa laibusaal pian khiat nading kawmiti ii chairman) le Rev Pum Khan Nang (Zomi encyclopidia) te hong kihel thei ahihman in tha nemna te tha hong dim kik cih ding ahi hi.\nHun hong kipan in phatna lasak khit ciang Dr Nang Khan Lian in hih laibusaal tawh kisai thugenna le Dr Sian Nun Siam ii hong laikhak simna hong nei hi. Azom ah Tg Huat Khan Kim (ZSK -Myanmar chairman) i thu genna, ZSK -Myanmar in ZSK- Mandalay tung ah lungdam pihna lai piakna, Dr Vum Lian Thang tung pan thugenna le Rev Pum Khan Nang te tung pan thu genna nei in laibusal hong honsak khitciang Sia Nang Gin Lian (Tuithang Christian fellowship ii vice chairman) in thupha piakna tawh Cope topa laibusaal honpawi zingsang lam hun akizo ahihi. Hih honpawi ah hong kihel mimal khempueh pen inntek pawlpi in voksa tawh sun-an vakna nei hi.\nSun-an nek khit ciang in siamsin te le inntek Cope topa laibusaal kawmiti te kimuh khopna kinei in tua lai ah ZSK-Mdy ii piak ding akisam lai sum 500,000ks pen piakna kinei hi. Tua lai ah inntek lam pan sum sazian lahna le gencianna te hong nei uh hi. Hih kimuhkhop hun pen nitak lam nai 3:50 pm pawl in lawhcing takin kizo hi. Tua khit ciang nitak an nekma in khuasung avak nuam te vak in suakta takin ki om hi.\nNitak-an nek khit ciangin biakinn sung mah ah kituah kik in atawp ni nitak hun kibawl ta hi.\nNitak hun ah ZSK-Mdy in Cope topa laibusaal kawmiti (Tuithang) tung ah apna laipi piakna nei hi. Tg Huat Khan Kim in nau neihzia tawh kisai thugenna, Lia Khai Gin Cing in cidamna tawh kisai thugenna, Sia Peter En Lam Suum in inntek te tung le zin mangpi te tung ah lungdam kohna agen khit ciang Tg Gin Sian Suum in ‘a pil toto mipite’ cih thulu tawh thugenna hong neih khit ciang a nunung nitak hun nuamtak in kigualzo hi.\nTua nitak guahzu hi. Siamsin te nungak tamgval vive ki hi in inntek nungak tangval te tawh kikhen nuam naikei zong kikhen hun hong tungta ahihi.\nUt nai ta kei leng inn lam zuat ding hun hong tungta aa zing an nek khit ciang siamsin te inn lam zuan in Tuithang khua pan ki ciah khia ta hi. Gualzawhna, lungdamna, lungnopna, lenglenna (nungak le tangval) te anamkim in ki lawhcing hi. Hih in zomi te ii tangthu sung ah siamsin te lem laimai thak ahihi.\nLaigelh -Peter Suumpi (Zingsol)\nPrevious: Zomi te sungah Innteek asep sawm “Virus”\nNext: Zusa Nungak Melhoih mahmah tangthu\nCovid-19 hunsung innah naupangte bangci kepding ~ Nu Sung\nKoi lai-ah om na hi hiam? (Pian 3:9)\nMalaysia pan Kawlgammi thongkia mi 138 ki ciahkhiasak ding\nMyanmar gamsung ah nasemte atawmpen nitha K4800 in ki ciangtanta\nTulaai Leitung Thuthang Tuamtuam Updates May 15, 2015\nUSA, California meikang hangin misi 29 phakhin, mimangcip zong tampi om\nSum le vang ~ Lian Tuang\nNuclear Radiation A Lauhhuaina ~ Hau Za Cin\nUS leh apawl te’n naikal 24 sungin Mosul khuapi ah Bomb 21 vei khia ~ Thang Khan Lian


url: =Cidamna: Cikhum in zunkhum piangsak hiam? :: ZOMI DAILY\nCidamna: Cikhum in zunkhum piangsak hiam?\nposted on 19 July 2017 at 11:02 pm Lomkholna: Article, Health\nCikhum in zunkhum piangsak hiam?\nZunkhum le sikhum natna tawh kisai-in mihingte telkhialh thu khat om hi. Tua pen cikhum in zunkhum le sikhum piangsak hi cih thu ahi hi. 2003 kumin zunkhum sikhum natna tawh kisai-in numei 39,000 a kitelet ciangin cikhum hangin tua natnate piang lo, cih ki mukhia hi.\nAhi zongin zunkhum le sikhum nat na a neisa i hih leh cikhum le buhtang khauhsuai le akhum dangte cihte i kidopkul ding hi. Cikhum in hih natnate piangsaklo hi i cih hangin cikhum atom atangin bakding hi lo hi. Tua bangintarn pi na nek leh na thauna (cholesterol) khang ding a, si khum natna na ngah thei ding hi.\nA nu ahih kei leh a pa in sikhum natna a neih leh a tate in natna a neih ding pen 14% bang om hi. Tua ahih manin i nui pa in tua natna a neih leh i kidop ding thupi hi. Ahi zongin hih natna pen kitel taktak lo hi.\nCancer damsak Apple\nApple sungah a rnanphadatt tuam tuam Phenolic, Flavonoidcih khawng kihel hi. Tua datt-ten cancer natna dal thei hi, kici hi. Apple sungah 110 mg-347 mg dong om hi. Tuate in cancer a khantoh loh nadingin dal hi, kici hi. Ahi zongin tua datt-te pen apple a sunglam sangin a pualam a hawng sungah tarn omzaw hi. Tua ahih manin apple i nek ding ciangin tui tawh silsiang masak khit ciangin a hawng tawh nek ding ahi hi.\n“An apple aday drives the doctor away”\nHIV /AIDS neite nek ding\nA nuaia teng ne le’ng HIV, AIDS neite phatuam hi, kici hi.\nTanghkha gah-pen a tawmbel zingsang pum khat nitak pum khat ne tawntung ding hi.\nYeyu gah ahi zongin, zatui a kibawl sate ahi zongin pum khat ahih kei lehzingh khat zing le nitakin ne ding hi.\nSeptrin zong zingsang le nitakin tang khat ta ne ding\nNa sung a khak loh nadingin\nKawlte in “I awnghawh maan leh i lutang na- lo hi”ci hi.A kuama peuh adingin i awnghawh a maan ding thupi hi. Tua hi leh bang teng kisam ding hiam?\n1. An sungah khauzang tamte nek ding thupi hi. Gtn: rnangbuh, sinq-, · qah, singtehte hi.\nZingsang tungin an khat peuhpeuh nekding kingeinaseh ding hi.\nZing ahi zong nitak ahi zong, awnghawh hun khat nei-in a suak kei zongin va tu pongpong ding hi.\nNa awnghawh a suak nak leh ip kei in.\nNa tutphah a sanluat leh na phei a kilaptoh theih nadingin siksan bawl in.\nKhual na zin ciangin na sung a khak theih leh eknipza nam khat teitei keng hamtang in. Zangkong Awging\nPrevious: Malaysia gamsung ah palik khatin azudawnpih alawmte khat thautawh kap\nNext: UK gamsung ah kum 20 val ha anawtngei vetlo pasal khat om cizen\nTulaai Leitung Thuthang tuamtuam Update November 17,2016\nMidik tang leh gupna tanlo, midik suak leh gupna tan ~ Evan. Suangh Dal\nJack Ma (Alibaba Founder) in khangno te ading deihsak thugenna\nSih kohna: A theikha om hiam?


url: =Описание блока питания для HP Pavilion ze4335 TopON TOP-DT01S\nЗарядное устройство для HP Pavilion ze4335 TopON TOP-DT01S создано для питания и зарядки аккумуляторной батареи ноутбука от сети переменного тока 220V. Зарядное устройство более глубоко заряжает батарею ноутбука и наименее чувствительно к перепадам напряжения в сети. По этому, сетевая зарядка TopON TOP-DT01S более надежна, в особенности в тех критериях, где электросеть нестабильна.


url: =LESSON 5 Oct. 26 – Nov. 1 Thukham Deihna Palsat ~ MUC\nLESSON 5 Oct. 26 – Nov. 1 Thukham Deihna Palsat\nAdmin 5:23:00 PM 4Q2019, Articles, Sabbath School Lesson\nLESSON 5 Oct. 26 – Nov. 1\nThukham Deihna Palsat\nTu Kaal Sung Sim Ding: Neh. 5: 1-5, 7 – 12, 14 – 19; Pai. 21: 2-7; Micah 6:8; Thkna. 23: 21 – 23.\nKAMNGAH: “Tuni mahmahin a lote, a leenggui lote, a olive lote, a innte uhleh a meeta na lak uh sum, an, leenggahzu leh sathaute, amaute tungah pia kik un.” Nehemiah 5:11.\nTuhun in a haute hau semsem, a citheite cithei semsem taleh cimawhte cimawh tektek, a zawngte genthei semsem hi. Koi bangin hih buai-na bei ding cih pen leitung makaite in hanciam uh hi. Jesuh in “ Note lakah cimawh genthei om tawntung ding hi,” ci-in pulaak hi (Matt. 26:11). Hih thu siksanin mi huh nial ding hi lo hi. Lai Siangtho in tua bangte i huh theih bangin huh dingin hong sawl hi. Tua lo-in Khristian hihna in mannei lo hi.\nSaltanna pan a ciah kik mite in hamsa, genthei takin Jerusalem puahpha kik uh hi. A haute in a zawngte nengniam uh hi. Saltanma in zong khat le khat kideidannate om khin hi. A gam uh a va tunkik khitteh zong kideidannate om kik hi.\nTu kaal sung kikup ding thu in: koi bangin Nehemiah in khat le khat kideidannate kantan hiam? A siathuai zaw penpen in Thukham a zui mite in khat le khat kinengniamna tawh kidim hi. Thukham zuihna bek tawh lungkim a, thukham ii deih – Jesuh nunzia nei ding, cih ngaihsun kha lo uh hi.\nNeh. 5: 1-5 sim in. Bang piang hiam? Bang hangin mipi kap hiam? ___________________________________________________ ___________________________________________________\nJewte in Nehemiah makaihna nuai-ah kipumkhat uh tawh kibang hi; a pua lam pan huzaapte langdo uh hi. Ahi zongin a gambuppi-in gamdang pan galdo-na leh bawlsiatna do kim lo hi. Galte do-in gualzo uh hi taleh amaute sungah kitapkhapna hong om hi. Makaite leh mi citheite angsung huaihamna hangin nautangte in cimawh simmawh nengniam thuak uh hi. Cimawh gentheite in suahtak ding kiko-na thuumna nei uh hi.\nInnkuan pawl khat in annek ding nei lo, tate in gilkial uh hi. Kialtunna hangin mi khat in a van neihteng uh tawh an batlak uh hi. Bang mah nei nawn lo innkuan tampi om hi. Kimkhatte in Persia kumpi tungah siah piak ding nei nawn lo-in a tate uh sila-in paisak uh hi. Tua bangin mite gentheihna zungpi in kial leh siahpiakna hang hi. Persian kumpi in Judah gam pan innkuan khat in kum khat in talent 350 siah piak ding thukhun koih hi (Neh. 5: 1-5). Siah a pia zo lo a omleh sumleitawi ahih keileh a neihsa van khat uh piak kul hi. A kum kikteh a piak ding a neih kei leh a beisa kum a leiba tawh kibehlap toto hi. A tawpkhakna-ah sila-in a pai kul hi. Inn le lo a taan khit uhteh salin khat peuh mah, a diakdiakin naupang khangnote paisakin leiba loh nading nasem uh hi.\nKhat veivei ciangin i gamtatna hangin gim i thuak hi. Ahi zongin cinatna, hamsatna tuamtuamte eima khialhna hang a i thuak hi lo hi. Persian kumpi gitlohna hangin gammi tampi in gim thuakin zawhlawh uh hi. Gammi tampi in zawnna panin suahtak zo lo uh hi.\nSum le paai hamsatna hangin a genthei-te nunzia lamdang sakna om thei hi. Sum le paai tawh khat le khat kinengniamnate in bang hong hilh hiam?\nThukham Deihna Nial\nNeh. 5: 6-8; Pai. 21: 2-7 sim in. Banghangin Nehemiah in hehna tawh dawng kik hiam?\nTuhunin tua thupiangte i tel zo kei zongin nidanglai-in sila leh to om hi. Nu leh pa khat zaw sangsangin sila-in a om mah bangin a tate zong sila dingin zuak hi. Nu leh pa in a tate uh sila-in zuak thei hi. Ngei-na leh gam sung ki-ukzia thukhun in zong phal hi. Pasian in deihtel theihna a piak hi mah taleh tua bangin Israel gam sungah gamtatnate tungah thu nei veve hi. Tua hi-in kum sagih sialin to-te in sila-te suahtakna pia uh hi. Tua bangin Pasian in sila khat in khantawn sila panin honkhia-in a mite suakta takin a nungta ding deih hi.\nThukhun in sumleitawi phal hi; ahi zongin summet lak ding phal lo hi (Pai. 22: 25 – 27; Siam. 25: 36, 37; Thkna. 23: 19, 20). Namdangte tawh tehkakna-in, Israelte in summet tawmno khat bek ngen la uh hi. Kha khatin za khat ciangin peek khat (1%) piak ding ngen uh hi. BC 700 kimlai-a Mesopotamia-te in ngun, sumngo ahih leh za ah sawmnga (50%) ngen uh a, anhum ahihleh za ah za (100%) ngen uh hi. Tua hi-in Mesopotamia-te zat tawh tehna-in za ah sawm le nih (12%) pen tawm mahmah hi. Ahi zongin bangbang hileh Pasian Kammal hong hilh bangin, summet lak himhim pen thuman lo hi (Neh. 5:10). A lamdang khat summet pia-te in a lungkimlohna uh pulaak lo uh hi. Tua bangin summet la-in, summet pia-in a om uh hangin gam ki-ukna thukhun tawh kizui-in summet la, summet pia uh hi. Tua hi napi bang hangin Nehemiah heh hi ding hiam? Nehemiah in summet lak a hehna pulaak pah lo hi. Ahi zongin hih thu lunghimawh mahmah hi.\nNehemiah in na khat semkhia dingin hong kipan hi. Khat le khat tung pan summet kingetna hangin a dahna nusia lo hi; gam thukhun palsatna hilo hi; ngei-na khatin a zat uh banah midangte sangin hoih zaw tham hi. Ahih hangin thukham deihna – ki-itna, hehpihna cihte nei lo uh hi. Hamsat hun ciangin khat le khat kihuh kipanpih ding uh masuan nei ciat uh hi. Pasian in nengniam thuakte panpih hi. Kamsangte tungtawnin tua bangin mizawngte nengniamnate langpan hi.\nBangci bangin thukham palsat hi lo napi-in thukham deihna langpan kha thei i hiam? (Micah 6:8).\nNehemiah In Semkhia\nNehemiah in gam makaite leh uliante tungah “No mi le no mi summet tam na kila lua uh hi,”ci-in hanhilh hi (Neh. 5:7), napi a deihhuai kikhelna nei tuan lo uh hi. Tua hi-in Nehemaih in lungkia lo-in nengniam thuakte tungah thuman a tun nadingin hanciamin nasem hi. Makaite, uliante hilh khin ing, ka nasep ding zo khin ing, ci-in nusia hi leh zong nusia thei hi. Hih mite mah tawh kido do ding cih thei hi. Ahi zongin kinengniamna a bei mateng, a nasep a tangtun masiah a nasep khawl ding lungkim lo hi.\nNeh. 5: 7 – 12 sim in. Nehemiah in bang thute langpan hiam? Kipuahphat nadingin bang thute siksan hiam?\nNehemiah in mipi kaikhawm hi. Khat le khat kinengniamna hemkhia-a khat le khat kiheh ding limtak hilh hi. Makaite, uliante in thuman lo-in a gamtatnte uh mipi-te mai-ah genkhia hi. Tua bangin a genkhiatna a hangin a gamtatnate uh kiphawk a, kisikin kuamah nengniam nawn lo ding deihna hi.\nNehemiah in sila thu bulphuhin thuhilh hi. Jew tampi in a mipihte uh zuakin namdangte sila suak uh hi. Tu-in Nehemiah makaite, uliante tungah mipihte zuak, kilei cihte thu hoih mah ahi hiam, ci-in dong hi. Israel mi khat in a mipih Jew mi khat suahtak nading ci-in namdangte tung pan lei-in, ama sila dingin koih veve uh hi. Hih in a deihhuai mah hiam, ci-in a mipihte dong hi.\nTua bangin Nehemiah dotnate makaite leh uliante in a cih nading uh thei lo uh hi. Bang hang hiam cihleh a nial theih nading thu mu nawn lo uh hi. Tua hi-in Nehemiah in a nasep maban zomsuak hi. Amaute tungah “Note’ gamtat hoih lo hi. I gal ahi mi namdangte’ zahkohna i ngah loh nadingin i Pasian zahtakna tawh na gamtat ding uh kilawm hi,” ci-in hilh hi (Neh. 5:9). Tua khitteh Nehemiah mahmah in midangte sum leh nek ding an leitawi a piak a khialhna, “Tu-in summet lakna khawl ciat ni” ci-in pulaak hi (Neh. 5:10). A mipihte tungah summet la-in sum leitawi in hoih lo ahihna thu a pulaak khitteh, summet la nawn lo-in khat le khat kihuh zaw dingin hanthawn hi. A lamdangin mi khempeuh zong thukim pah uh hi.\nMi khat tungah siatna na tun kha ngei hiam? A tam zaw-in i thuman leh siatna bawl ngei lo kuamah om lo hi. Tua khialhna na khialh kik loh nadingin tu-in bang in hong khaktan hiam?\nNeh. 5: 12, 13 sim in. Bang hangin Nehemiah in a kamciam a pelh mite tungah hamsiatna pulaak hi ding hiam?\nMakaite in mite tung pan a ngah uh sum leh vante pia kik dingin a pulaak uh hangin Nehemiah in tua bangin kamciam bek tawh lungkim lo hi. Tua a kamciam uh bangin sem takpi ding cih deih hi. Tua hangin makaite siampite mai-ah kiciam uh hi. Hih in thupi mahmah hi. Bang hang hiam cihleh hun khatteh a kamciam bangun sem kei le-uh, amau kamciamte mah siksanin thukhenna thuak ding uh hi.\nBang hangin Nehemiah in hamsiatna pulaak hiam? Amaute thuak ding a limcing dingin Nehemiah in a puansilhte sung pan nate kiakhia ding bangin a puanzialte singkhia hi. Tua hi-in a kamciam a pelh uh leh puansin khiat bangin a nuntakna uh a kipan a na neih khempeuh uh kisingkhia mang ding hi. Tua hunlai-a mite in hamsiatna pulaak khia uh hi. Tua in thuciam, thukham a thupi-na kilangsak hi. Mite in tua thuciamte a palsat uhleh hamsiatna ngah ding uh hi. Tua ahihmanin mite in a kamciam bangun a nuntak nadingun tua bangin Nehemiah in kiteltakin hilh hi.\nThuciam Lui in kiciamna in siangtho ahihna bang pulaak hiam? Pai. 30: 2; Thkna. 23: 21- 23; Thuhilhna 5:4, 5; Siam. 19: 12; Pian. 26: 31.\nKampau pau theihna in mihingte tungah Pasian hong piak a manpha mahmah letsong hi. Tua in mihing leh ganhing kilamdanna khat hi. I pau khiat kammalte in huzaap lianpi nei hi; nunna piangsak thei, sihna piangsak thei hi. Tua hi-in i genkhiat thute kidop kul hi; kamciam i piakma-in limtak ngaihsut kul hi; mi tawh kizopna-ah limtak ngaihsutna tawh kampau ding thupi hi. Tua banah i gen bangin sep kul hi. Mi bangin na kampau-na hangin Khristian thuman mu-in, mi bangzah in na kampau-na hangin upna pan lampial hiam?\nMi tungah i kampau huzaapzia ngaihsun in. Koi bangin i kampau ding, bang hunin pau ding, koi bangin gen ding cihte theitel ding i hiam?\nNehemiah Tung Pan Etteh Dingte\nNeh. 5: 14 – 19 sim in. Nehemiah in bang thu siksanin gam mite tung pan gam-uk kumpi ahihna tawh kizui-in a ngahte bang mah ngen lo hi ding hiam? Neh. 5:18.\nNeh. 5: 14-19 in Nehemiah in Kumpi Artaxerxes kiang a tun zawh, Judah gam-ukin a om kum 14 khitteh a pulaak hi ding hi. Gamuk uliante in gam mite tung pan phiangsiah ngah dingin kilawm hi mah taleh Nehemiah in ama ngah ding bang mah pulaak lo hi.Ama neihsa tawh lungkim hi. Ama kitangsapte amah le amah kisik hi. Tua banah a innkuanpihte leh kumpi huang sung a kisam bangbang pia hi. Kumpi min Zerubbabel bek mah i thei hi. Nehemiah in a pulaak kumpi sem ngeite Nehemiah leh Zerubbabel kikal a kumpite i ding hi. Kumpi a sep nawn loh ciangin neihsa bang mah nei lo hi. Mite ngaihsut bang hi lo-in Nehemiah in hauhna zong lo-in neih le lamh hauhna kin lo hi. Nehemiah in neihsa hau mahmah hi. Tua hi-in nisimin mite an pia zo hi; mihuh hat mahmah hi (Neh. 5: 17, 18).\nAbraham in a innkuante namdangte khut sung pan a mite a hotkhiatna thu tawh kibang kei taleh Nehemiah in tua thuguipi mah nuntakpih hi (Pian. 14).\nNeh. 5:19 sim in. Bang pulaak hiam? Koi bangin hotkhiatna thu tawh kizom thu bang kipulaak hiam?\nNehemiah in Topa muangin ama nopsakna ding teel lo zaw-in Topa teel masa zaw nasem khat hi-in, ettehtaak cing mahmah khat hi. Bang dinmun tawh i nungta zongin amah bangin i kalsuan ding ahi hi. Kipiakkhiatna bang mah nei lo-in Topa nasem ding hamsa i sa kei hi.\nPhil. 2: 3-8 sim in. Koi bangin tulaitak na nunzia in nangma deihna nial mi nahihlam kilang hiam?\nSimbeh ding: Ellen G. White, “A Rebuke Against Extortion,” 646- 652 in Prophets and Kings.\n“Nehemiah in nenniamna thuakte kiko-na aw a zak ciangin a lungsim in hehna tawh kidim hi. Thuman lo-in gimthuaknate hangin amaute thuumna aw ka zak ciangin ka heh mahmah hi, ci hi. Kinengniamna khau khempeuh sattatin thuman thutak adingin ka nungta ding hi, ci hi. A mipihte gimthuakna panin a suahtak nadingun khentatsa-in nasem kipan hi.” Ellen G. White, Prophets and Kings, 648.\n“Jesuh in cimawh genthei-te suahtak nading pulaak hi bek lo-in sem takpi hi. Thuman thutak i pulaak bangin sem takpi dingin hong hilh hi. “Thuman pen thuman bangin pulaakin, thuman lote a man lo mahin pulaak ding kisam hi. Tua val pen khialhna hi.” Ellen G. White, Thoughts from the Mounth of Blessings, 67. Hih in khiatna nei lo kampau-na, a mawkna kampau-na mawhpaih hi. Leitung nuntak khuasakna, sum le paai zonnate in zuau khemna, thuman pan lampialna, ahi lopi a kiphatna, uang genna, thuman lo tawh nasepna tawh kidim hi. Kuamah in kineihkhemna tawh kampau-na, gamtat khempeuh thuman hi,ci lo hi.\n1. Banghangin sumzonna leh mi tawh kizopna khempeuh huaihamna in ukcip hiam?\n2. Bangci bangin Pasian mite in huaihamna pelh ding hiam? Huaihamna pelh nadingin Pasian in bang hong pia hiam? Isa 58: 3-12; Micah 6: 6-8.\n3. Kampau theihna leh kammalte ii huzaapte ngaihsun in John 1: 1, 2 in Kammal/Thu cih in bang khiatna pua hiam? Koi bangin hih in kammal thupina leh i paukhiatte in khiatna bang nei hi, cih hong hilh hiam?\n4. Tuma kum tul tampilai-in Jesuh in note lakah mizawng om tawntung ding hi, ci-in a gen thu in lamdang hi. Cimawhte huh ding hong hilh hi. Koibangin Jesuh gen – note lakah mizawng omden ding hi,cih thu in Khristian khat in cimawh dongtuakte huhding hiam?